text:
Gatsibo: 80% by’ibyaha bikomoka ku biyobyabwenge
Inzego z’umutekano n’Ubuyobozi bw’Akarere bamena kanyanga y’inkorano Kuri uyu wa kane tariki 21/5/2015, mu karere ka Gatsibo mu Mirenge ya Ngarama na Kabarore, habereye igikorwa More...
Huye: Urubyiruko rwandikiye inteko ruyisaba ko itegeko nshinga ryahinduka
Urubyiruko rwo mu karere ka Huye rwandikiye inteko ishinga amategeko umutwe w’abadepite, ruyisaba ko ingingo ya 101 muri iryo tegeko igena manda z’umukuru w’igihugu yahinduka, kugirango ruzabashe More...
Rwamagana: Guverineri Uwamaliya yasabye Intore zo ku Rugerero guharanira impinduka
Abasore n’inkumi barangije amashuri yisumbuye, bakaba bari bamaze iminsi 3 mu Itorero ryo ku Rugerero mu karere ka Rwamagana, barasabwa kuba umusemburo w’impinduka nziza bihereye aho batuye kandi More...
Ngororero: Intore zatojwe umuco wo guhiga no guhigura
Bishimiye ibyo bakuye mw’Itorero Mu ntangiro za 2015 abasore n’inkumi barangije amashuri yisumbuye bagera ku 1359 bashyize ahagaragara imihigo bazesereza iwabo mu midugudu. Nyuma y’inyigisho More...
Nyagatare: Urubyiruko rugiye kurindwa ibishuko
Gahunda yo gutangiza gutoza urubyiruko umuco yabanjirijwe no gutera ibiti. Ibishuko biganisha ku buraya buvamo gutwara inda zitateguwe, indwara zandurira mu mibonano mpuzabitsina no kwishora mu biyobyabwenge More...
Rusizi: Urubyiruko rw’abanyeshuri rurasabwa kwirinda kwishora mu ngeso mbi.
Abitabiriye umuganda Basile aganira n’urubyiruko n’ababyeyi barwo nyuma y’umuganda Muri ibi bihe by’ibiruhuko, urubyiruko rw’abanyeshuri  rwo mu karere ka Rusizi rurasabwa More...
Karongi: Gutahiriza umugozi umwe n’izindi nzego ngo ni byo bizatuma urubyiruko rushobora kwesa neza imihigo
Kuri uyu wa 12 Ugushingo 2014, abagize Inama y’Igihugu y’Urubyiruko mu Karere ka Karongi bahigiye imbere y’ubuyobozi bw’akarere ibyo rwiyemeje kugeraho maze bugaragaza ko rukeneye gushyigikirwa More...
Abagize inzego z’urubyiruko bahize kuzamura urubyiruko rufite intege nke
Intore z’abagize inzego z’urubyiruko zitangaza ko mu mihigo zihaye harimo gufasha urubyiruko rufite intege nke kugira ngo narwo ruzamuke ruve mu bukene bityo imbaraga zarwo ruzikoreshe, rwubaka u More...
Karongi : Urubyiruko rurasabwa kurangwa n’indangagaciro z’umuco Nyarwanda no kwiyubaha
Muri iki gihe u Rwanda rwitegura kwizihiza umunsi mukuru wo kwibohora usanzwe uba ku wa 4 Nyakanga, Ubuyobozi bw’Akarere ka Karongi buributsa urubyiruko ko ntawakubaka igihugu adafite ubuzima bwiza bityo More...
URUBYIRUKO RUFITE INSHINGANO YO KURINDA IBYAGEZWEHO
Urubyiruko rwari mu nteko rusange Nyagatare. Gufasha urubyiruko kwihangira imirimo hagamijwe ko rwiteza imbere niyo ntego akarere ka Nyagatare gafite. Gusa ariko narwo ngo rwiteguye gukomeza kubumbatira umutekano More...


c: text/html

text:
Impamvu hari Abagabo badafasha abagore imirimo yo mu rugo
Hambere imirimo yo mu rugo yarebaga abagore n’abana b’abakobwa, ariko aho igihe kigeze usanga hari ubwo umugore aba akeneye ubufasha bw’umugabo nyamara bamwe mu bagabo bumva ko iyo mirimo ireba abagore gusa.
Habiyambere Didas ni umgabo w’imyaka 45 yatangarije Agasaro ko hari ubwo umugore we amusaba kumufasha imirimo yo mu rugo, nyamara we akabibona nk’agasuzuguro kuko kuva yavuka yakuze abona mama we n’abandi bagore bari baturanye aribo bakora imirimo yo mu rugo.
Didas ati: “ abagore bo muri iyi minsi bashaka gusuzugura abagabo ngo ni uburinganire, dore nk’ubu umugore wanjye ajya atinyuka akambwira ngo arumva ananiwe mufashe guteka, kandi rwose sinakwegera amashyiga kuko kuva navuka sinzi uko guteka bimera”
Si Didas wenyine utumva neza ibyo gufasha umugore imirimo yo mu rugo kuko hari n’abandi bagerageza kubafasha ariko bakumva bafite isoni.
Sibomana nawe ni umugabo wubatse twaganiriye yadutangarije ko we ajya anyuzamo agafasha umugore we nko mu gihe arwaye cyangwa atwite ariko nabwo akabikora ntawumureba kuko yumva ko bihabanye n’umuco.
Yagize ati” iyo umugore wanjya atwite cyangwa arwaye aho ho nshobora gukora imirimo yo mu rugo ariko nabwo mpengera nta muntu undeba kuko numva mba mfite isoni zo gukora imirimo imwe n’imwe nko guteka no kumesa’
Ku rundi ruhande ariko hari abagabo bishimira gufashanya n’abagore babo imirimo yo mu rugo kuko aho igihe kigeze umugore atacyirirwa mu rugo nka cyera kandi nawe ava ku kazi yananiwe.
Gasana George ni umugabo ufite imyaka 52, kuri we ngo abona gufatanya n’umugore bagakora imirimo yo mu rugo ari kimwe mu bibazanira umunezero mu rugo.
Gasana yagize ati: ‘ umugore wanjye akora akazi k’ubuforomo ku buryo adakunze kubona umwanya wo kuba yatunganya imirimo yose yo mu rugo kandi nta mukozi wo mu rugo tugira. Imirimo yo mu rugo tukayikora dufatanije kandi ntacyo bihungabanya k’urukundo rwacu no kunyubaha nk’umutwe w’urugo najye nkamukunda nka mutima w’urugo”
Nubwo hari abagabo bumva ko batafasha abagore imirimo yo mu rugo, abagore bamwe binubira kuba abagabo babo batabyumva neza.
Umugore umwe utarashatse ko tuvuga izina rye yadutangarije ko niyo yaba atwite cyangwa arwaye umugabo we amutegeka kumumesera no kumuterara ipasi kandi bafite umukozi ariko umugabo akaba atakemera ko amumesera.
Ese wabigenza ute kugirango umugabo wawe agufashe imirimo yo mu rugo? Duhe ibitekerezo.
Impamvu hari Abagabo badafasha abagore imirimo yo mu rugo
Labels: umuryango

robotstxt: allowed

filter: keep


text:
Umunsi w’ishyirwa mu rwego rw’abahire wa Papa Yohani Paulo wa II
“Intumwa y’impuhwe z’Imana n’inshuti y’u Rwanda”.
Bakristu bavandimwe,
Nka Kiliziya Gatolika mu Rwanda, ndetse no ku bandi banyarwanda twese twamenye Papa Yohani Paulo wa II, dufite amahirwe uyu munsi yo kwifatanya na Kiliziya yose yizihiza ishyirwa mu Bahire rya Nyirubutungane Papa Yohani Paulo wa II.
Ikigaragara nuko irishyirwa mu Bahire rya Papa Yohani Paulo wa II ridatinze; ni nyuma y’imyaka itandatu gusa amaze yitabye Imana. Ubwo bamushyinguraga i Roma humvikanye ijwi riranguruye mu mbaga y’abantu benshi bari bahari ngo: “Santo Subito”, aribyo kuvuga ngo “ashyirwe mu Batagatifu vuba”.
Tubanze dusobanure icyo ishyirwa mu rwego rw’Abahire bivuga.
Iyo umukristu yitabye Imana, abakristu bamuzi n’ubuyobozi bwa Kiliziya, bose bamuvugaho imyitwarire ntangarugero mu bukristu, babimenyesha ibiro bya Papa bishinzwe kurobanura abajya mu rwego rw’Abatagatifu. Ibyo rero bisaba ubuhamya bwinshi mu ngeri nyinshi z’abantu. Muri ibyo bisabwa harimo no kuba yarakoze nibura ibitangaza bibiri byasuzumwe n’inzego za Kiliziya harimo no kwifashisha ikoranabuhanga ribihamya. Cyeretse iyo bigaragaye ko uwo muntu yabaye umumaritiri, aribyo kuvuga gupfa ahowe Izina ry’Imana. Icyo gihe rero abanza gushyirwa mu rwego rw’abagaragu w’Imana”(Serviteurs de Dieu), iyo birangiye ashyirwa mu rwego rw’Abahire (les bienheureux) ategereje kuzashyirwa mu rwego rw’Abatagatifu ntangarugero nabwo hakozwe irindi perereza rirambuye kurusha irya mbere.
Kuri Papa Yohani Paulo wa II rero ntibyatinze. Yari umuntu uzwi, ushimwa na benshi kandi ukunzwe. Mu mibereho ye yagaragaje ubushishozi, ubwitange, ubutungane ndetse n’ubuhanuzi. Byose yakabikoranaga ubukristu koko ntangarugero byaranze imibereho ye, uko agenda azamuka mu nzego za Kiliziya akaba ari nako bigenda bimuranga kurushaho. Ibitangaza bibiri rero yarabikoze, biratohozwa biremerwa. Muri byo harimo n’uwo yakijije indwara imeze nk’iyamwishe we ubwe. Kwitwa umugaragu w’Imana ntibyatinze kwemerwa. None ubu agiye mu rwego rw’abahire.
Inzira igana ubutungane Papa Yohani Paulo wa II yagenze
Hariho uburyo butatu bwo kugera ku rwego rw’Abatagatifu:
Hariho ababigeraho bisa n’ibitunguranye nk’uwo babwiye gukora ibikorwa binyuranyije n’ukwemera kwe akanga, bakamwica. Uwo aba abaye intwari ni we twita umumaritiri; uwapfiriye Kristu na Kiliziya ye.
Hariho n’umuntu ugira atya mu gihe gito akagira nk’igikorwa cy’umugenzo mbonezamana umuranze, nk’umugenzo w’urukundo cyangwa se w’ukwemera, ku buryo budasanzwe, butunguranye bigashimwa na Kiliziya yose, ikamusabira gushyirwa mu rwego rw’Abatagatifu, aribyo kuvuga umukristu wabereye abandi intangarugero.
Hariho rero n’abandi bakristu ubutungane bwabo bwera ku inzira ndende yaranze amateka yabo, uko bavutse, uko bakuze, imirimo bakoze, ingorane bagiye bacamo, nuko babyifashemo barangwa n’ubukristu nogeramana, bikanyura babandi bose twavuze bashinzwe kubisuzuma.
Bene iyi nzira rero ni ndende kandi burya iba ikomeye kuko isaba ubwigengesere n’urukundo ruhamye rugenda rufasha umuntu mu kudatatira ukuri yemeye abatizwa. Ariko nanone akabigezwaho no kumenya gukorana na Roho wa Kristu yahawe abatizwa cyangwa yamenye kugenda arushaho kuyirekurira mu buzima bwe bwa buri munsi. Papa Yohani Pawulo wa II ari muri uru rwego. Afite uko yabayeho n’amatwara yagiye amuranga. Ku buryo twamumenye ari Papa, ariko afite amateka yaranze imibereho ye yabanjirije ugutarwaho kuba Papa i Roma. Muby’ukuri yatowe amaze gukora urugendo rurerure rw’ubukristu rwamugejeje kuri ubu butore.
Amavuko ye:
Karoli Wojtyla , uzaba Papa Yohani Paulo wa II, ni mwene Karoli Wojtyla na Emiliya Kaczorowska. Yavutse ku ya 18 Gicurasi 1920, avukira i Wadowice ho muri Polonye, hafi ya Cracovie. Se yababyaye ari abahungu babiri, nyina aza kwitaba Imana Karoli Wojtyla afite imyaka 9, umuvandimwe we Edimondi wari umuganga aza gupfa Karoli Wojtyla afite imyaka 12. Se umubyara, wari umusirikare, nawe aza kwitaba Imana Karoli Wojtyla afite imyaka 21, ubwo byari bigeze mu 1941. Turi mu ntambara ya kabiri y’isi icyo gihe yafashe isura yihariye kubera abitwa Abanazi baje kuhasimburwa n’abakomunisiti.
Ku bantu bamenye Karoli Wojtyla bya hafi, batangarira ubuntu n’urugwiro yagiraga kandi yarabayeho bupfubyi. Noneho ugakubitiraho nuko yabayeho mu gihe cy’intambara . Nyuma akaza kubaho mu butegitsi bwa gikomunisiti bwarwanyaga Kiliziya Gatolika. Ariko Karoli Wojtyla yagiye aca muri ayo mage yose, akavamo ari umuntu wizerwa kandi ushingwa imirimo isaba kuba ufite imiterere iboneye n’imyumvire myiza ya kimuntu na gikristu. Ni muri ibyo bihe bikomeye by’amateka ye Karoli Wojtyla yumvise umuhamagaro wo kuba Padiri, yari afite imyaka 22 y’amavuko, abanza kwiga Seminari rwihishwa kuko Polonye yari yarafashwe bunyago n’abanzi, hanyuma n’Abakomunisiti batotezaga Kliziya. Intambara irangiye akomeza kujya kwiga Tewolojiya mu Ishami ryayo muri Université ya Jagellon, ahabwa ubupadiri ku itariki ya 1 Ugushyingo 1946. Yakoze byinshi mu buzima bwe kandi mu gihe gito mbere yo kuba Umwepiskopi wungirije wa Cracovie. Yatorewe uwo murimo na Papa Pio wa XII ku ya 4 Nyakanga 1958. Icyo gihe yari afite imyaka 38. Kuri 13 Mutarama 1964 agirwa Arkiepiskopi wa Cracovie. Hanyuma ku ya 26 Kamena 1967 Papa Paulo wa VI amushyira mu rwego rw’Abakaridinali. Aha nibutse ko yari mu nama Nkuru ya Kiliziya yabereye i Vatikani bwa kabiri (1962-1965), akaba yaranagize uruhare rugaragara mu nyandiko ikomeye ya Vatikani ya II yitwa “ Gaudium et spes” ivuga kuri Kiliziya muri ibi bihe tugezemo. Yaje gutorerwa kuba Papa ku ya 16 Ukwakira 1978, ubwo yari afite imyaka 58 y’amavuko. Tukaba twaramugizeho umupapa wageze ku myaka 27 y’ubupapa. Nabyo ntibisanzwe mu mateka ya Kiliziya.
Amatwara ya Karoli Wojtyla
Karoli Wojtyla, uzaba Papa Yohani Paulo wa II, ni impano ikomeye Imana yahaye isi na Kiliziya. Kumwiga nk’umuntu umusangana imbaraga n’amatwara utakwitirira umuntu gusa. Yari afite ahantu yavomaga izo imbaraga zo kubaho no gukora; ni mu kwemera kwe, n’uburyo yabihuzaga nuko yumvaga kamere muntu imurikiwe na Kristu umucunguzi wa muntu yifashishije buri gihe. Yagiye ahura n’ibizazane byinshi mu buzima bwe. Ibyo ahuriyeho n’abandi nk’uwamenye intambara ya kabiri y’isi n’amateka mabi yasize kuri Polonye igihugu cye. Ariko noneho afite n’amateka ye bwite, nko kuba imfubyi akiri muto, akabivanamo imbaraga zo kuba umusaserdoti wizerwa, kandi urangwa n’ukwemera gushyitse, kuba Umwepiskopi wa Cracovie mu gihugu cyari gitsikamiwe n’Ubukominisiti, ariko ntahushe, mu miyoborere ye, ntanagamburuzwe n’ibigeragezo yahuraga nabyo.
Ibanga rye bwite kwari ukwemera, no gukunda igitunganye kandi akizihirwa no kubitoza abandi. Ibizwi neza ni igihe arashwe mu 1981, ubwo yari Papa. Inyuma y’iryo raswa rye hari ibinyabubasha by’isi bitari byishimiye amatwara afite yo guhindura byinshi ku butaka bw’Uburayi. Ariko aho agandukiye mu burwayi, yegukanye imbaraga n’ubushishozi akesha ukwemera Imana n’urukundo rw’ikiri ukuri yari yifitemo rutagamburuzwa, akomeza gahunda ye yo kwerekeza igihugu cye cya Polonye mu nzira y’iterambere nyaryo, anacogoza ubukana bw’ubukomunisiti bwari bwarazonze igice kinini cy’Uburayi. Iyo ni imbuto yeze ku isasu ry’umusore Aghica wakoreshwaga n’ikinyabubasha nawe atari azi integano zabyo. Papa Yohani Paulo II yari umuntu ufite umutima mugari n’ubwenge bufutukiwe n’ikiri ukuri. Yari azi kwumva Imana mu mibereho ye, akamenya kwumva n’abantu kandi akamenya vuba icyo bakeneye kurusha ibindi.
Ubutumwa Papa Yohani Paulo wa II yasigiye yasigiye Kiliziya n’isi
Ubutumwa bwa Papa Yohani Paulo wa II yasigiye Kiliziya mu myaka 27 yayiyoboye ari Papa, kandi neza ni bwinshi. Ariko ndafata icyo nakwita umutima shingiro w’ubutumwa bwe.
Papa Yohani Paulo wa II, we ubwe ni ubutumwa bw’Imana kuri Kiliziya no ku isi yamumenye. Igihagararo cye, ingendo ze, ijwi rye, uburyo bwe bwo kwegereza abantu icyo ashaka kuvuga ni ubutumwa ubwabyo. Yari umukristu wifitemo ukwemera gushyitse, akaba umwigisha w’Ivanjili usobanutse kuko yumvaga Ijambo ry’Imana, rikamutunga nawe akaritungisha abandi. Ibyo byamuhaga ubwisanzure buhagije kuko yavugaga ibyo abaho kandi akunda, dore ko yari yifitemo imbaraga zo gukunda ikiri ukuri no kugikomeraho. Ariko uwashaka kumva neza inyigisho za Papa Yohani Paulo wa II yagendera kuri “Encyclique”, ibarwa ya mbere yanditse akimara kuba Papa yitwa “Umucunguzi wa muntu”( Redemptor hominis)” yanditse ku wa 4 Werurwe 1979, atararangiza umwaka atorewe kuba Papa. Iyi baruwa yari akuzuye umutima we kasesekaye ku munwa, ikaba kandi na gahunda inoze yiyemeje kuzakurikiza mu myaka iri imberi mu buyobozi bwe bwa Kiliziya.
Imiterere y’iyi baruwa nubwo ishinze imizi yayo mu ruhererekane rw’inyigisho za Kiliziya n’iz’abapapa bamubanjirije, ariko Papa Yohani Paulo wa II ayiha imvugo ye bwite, ituma yumvikana neza nk’amatwara yamucengeye umutima mu myemerere ye nk’umuyobozi mwiza wa Kiliziya. Ashingira kuri Kristu Yezu nk’umucunguzi wa muntu. Hanyuma akagera ku muntu, Imana, ku bw’impuhwe zayo nyinshi, yarahiriye kuzakiza, ibinyujije muri Yezu Kristu. Ibanga rya Kristu nk’Umwana w’Imana ryaduhishuriye Imana icyo ari cyo, nk’umubyeyi ugira impuhwe. Riduhishurira kandi mwene muntu icyo aricyo, n’isoko y’agaciro n’icyubahiro akwiye nk’uwo Imana na Kiliziya byitaho. Kuba Papa Yohani Pawulo wa II yari yaracengewe n’ibanga rya Kristu Yezu Umucunguzi wa muntu, niko yanabyegeranyaga n’ibanga rya Mariya, Umubyeyi w’Umucunguzi wa muntu, Umubyeyi wa Kiliziya(yanditse ibarwa yise “Mater redemptoris” aribyo kuvuga “Nyina w’Umucunguzi wa Muntu”). Papa Yohani Paulo wa II, yari umuyoboke udasobwa wa Bikira Mariya, ubona yari yaramubereye nk’Umubyeyi mu mwanya wa nyina Emiliya yabuze akiri muto.
Indi ngingo ikomeye ntabura kuvuga mu bukungahare bw’inyigisho n’ukwemera kwa Papa Yohani Pawulo wa II ni impuhwe z’Imana mu myigishirize ye. Dore uko azivuga:”Ndifuza ko ibyo mvuga ku mpuhwe z’Imana byagera ku bantu bose. Kandi Kiliziya ikumva ko umuhamagaro wayo ari ukumenyekanisha impuhwe z’Imana. Umuntu w’ubu n’isi y’ubu barazikeneye. Barazikeneye nubwo kenshi baba batabizi”(D. in M. n°2§8).Yazigarutseho kenshi ndetse Encyclique ya kabiri yanditse nyuma y’imyaka itatu abaye Papa ni “Impuhwe nyinshi z’Imana”(Dives in misercordia) yo kuri 30 Ukwakira 1980. Impuhwe z’Imana na none ni inyigisho yavomaga mu Bibiliya ntagatifu izigarukaho kenshi, no mu ruhererekane rw’inyigisho za Kiliziya. Ariko ni n’ibanga ryari rimutuyemo nk’impano bwite. Imyumvire ye ya Kristu Umucunguzi wa muntu yagushaga iteka ku mpuhwe z’Imana. Uko Imana ari urukundo uko Papa Benedigito abitubwira, Imana ni Nyirimpuhwe nyinshi, uko Papa Yohani Pawulo wa II yabivuze kenshi kandi akabaho koko nk’umuyoboke w’umwigisha cyangwa se intumwa y’impuhwe z’Imana mu bantu.
Umuhire Papa Yohani Paulo wa II n’u Rwanda.
Niba iri bango ndigize umusozo si uko ari rito mu buzima bwa Papa Yohani Pawulo wa II. Ahubwo umubano wihariye yagiranye n’u Rwanda byamubereye aho yisanzurira mu kugaragaza ubushumba n’ububyeyi avoma muri Yezu Nyirimpuhwe z’Imana mu bantu.
U Rwanda Papa Yohani Pawulo wa II yamenye mu buyobozi bwe bwa Kiliziya n’uko yatubaye hafi mu bihe bikomeye, biduha uburenganzira bwo kumwita “ Intumwa y’impuhwe z’Imana n’inshuti y’u Rwanda”. Papa Yohani Paulo wa II yasuye u Rwanda kuva tariki ya 7 kugera ku ya 9 Nzeri 1990. Mukuza gusura u Rwanda ubwabyo ni amateka akomeye. Ni ubwa mbere umupapa asura u Rwanda. Ariko yadusuye turi mu ngorane nyinshi. Yari azizi barazimubwiye biciye mu nzego za “diplomatie” nyine. Ariko aho ibintu bikomereye kuva ku 7 mata 1994, byaje kugaragara ko yitaruye inzego za “diplomatie” mpuzamahanga, akishakira kumenya u Rwanda bya hafi n’akaga rwarimo. Akarusabira ari nako atanga inyigisho zidukangurira guhosha genoside yakorerwaga abatutsi, anatabaza amahanga ngo afata inshingano zayo ku byaberaga mu Rwanda.
Ni Papa Yohani Pawulo wa II wavuze ubwambere ko mu Rwanda habera jenoside. Mu butumwa mbwirwaruhame yasohoye ku ya 27 Mata 1994 yagize ati: “Ndasaba abantu bose bafite inshingano z’ubuyobozi ko bakora ibishoboka byose ngo iriya jenoside ibera mu Rwanda ihagarare” (O.R. n°18,2313 - 3 Mai 1994, p. 1). Icyo gihe abandi bari bakijijinganya mu nzego mpuzamahanga, we yari yabonye ko jenoside ikorwa mu Rwanda. Kuba ari we wambere wabivuze, byabaye inkunga ikomeye yateye u Rwanda. Guhera ubwo, nubwo jenoside yakorerwaga abatutsi yakomezaga, ariko amahanga yatangiye kumva ukundi ibyaberaga mu Rwanda, no guhindura imyitwarire. Inama mpuzamahanga yabereye i Geneve ho mu Busuwisi kuri 24 Gicurasi 1994, intumwa ye Musenyeri P. TABET yaje ku isonga ry’abameje ko ibibera mu Rwanda ari jenoside(Reba O.R. n°22,2317 du 31mai 1994,p.12).
Mu butumwa bwinshi yagiye avuga ku Rwanda, nafata ubwo yatangaje kuri 15 Gicurasi 1994. Ni umutima we wose yari yerekeje ku Rwanda rwari muri mu “marembera”(agonie), nk’uko abivuga. Yagize ati: “Ndumva inshingano yanjye uyu munsi ari ukwibutsa amarorerwa abera mu Rwanda, hari inzirakarengane zirimo kwicwa. Ni jenoside irimo kuhakorerwa, nkababazwa n’uko n’abakristu gatolika babifitemo uruhare. Umunsi k’uwundi ndi hafi ya kiriya gihugu kiri mu “mu marembera”(agonie). Ndashaka kwibutsa umutimanama wabategura biriya bakabishyira mu bikorwa ko bazabibazwa imbere y’amateka n’imbere y’Imana. Hamaze kumeneka amaraso menshi. Biriya bintu nibihagarare! Imana iteze ku banyarwanda ko bafashijwe n’ibihugu by’inshuti, bagira ubutwari bwo kubabarira, bakubaka ubuvandimwe bwabo” (O.R. n° 20,3215- 17Mai 1994, p. 1).
Nyuma y’imyaka ibiri twibuka jenoside yakorewe abatutsi, Papa Yohani Pawulo wa II, yoherereje abanyarwanda ubutumwa abicishije ku nama y’Abepiskopi Gatolika. Yumvaga neza uburemere bw’ibikomere bya jenoside, akibuka akaga k’ intamabara, ubuhungiro n’indwara z’ibyorezo byaranze u Rwanda, asaba ukwiyubaka no kubaka umuryango nyarwanda, yifuza inzira y’ubwiyunge bunyuze mu nzira yo gusaba imbabazi no kuzitanga, ariko bigakorwa mu mucyo wo kugendera ku kuri kubyabaye no guca mu nzira z’ubutabera. Agasaba abagize uruhare na none mu byabaye kwemera ibyo bakoze, kubisabira imbabazi no kwakira ingaruka zabyo, nyamara byose bigamije impuhwe n’ubwiyunge. Aravuga ati: “Imibereho mishya irashoboka hagaragajwe ukuri, hagakorwa ubutabera, gusaba imbabazi no kuzitanga bikaba umusingi w’amahoro arambye mu gihugu cyanyu”( Lettre au Président de la C.EP.R. du 20 Mars 1996).
Papa Yohani Paulo wa II ari mu bantu basabiye u Rwanda ngo rugire amahoro ku buryo bwihariye kandi buhoraho. Mu gitabo cya Olivier le Gendre cyitwa “Confession d’un Cardinal,éd.JC Lattès,Paris,2010” avuga uko Papa Yohani Pawulo wa II yohereje umuntu mu Rwanda mu mpera z’ukwezi kwa Kamena no mu ntangiriro z’ukwa Nyakanga 1994, asubiyeyo amubwiye akaga ka jenoside yakorewe abatutsi, ububabare bw’impunzi ziri muri Congo, n’indwara z’ibyorezo zica benshi mu nkambi, yamusabye kujya aza buri mugoroba bagasabira u Rwanda ( Reba urup. 186 n’izikurikiyeho). Papa Yohani Paulo wa II yatugaragarije impuhwe z’Imana ku bantu igihe twari tuzikeneye kurushaho, atuba hafi, kandi aho dusohokeye mu marorerwa ya jenoside yakorewe abatutsi n’intambara,yaduhaye umurongo wa gihanuzi twagenderaho tukubaka Kiliziya yacu yakomeretse n’igihugu cyacu cyajegejwe na jenoside yakorewe abatutsi n’ingaruka zayo zageze kuri benshi.
Umusozo:
Umuhire Papa Yohani Pawulo wa II ni umutagatifu ntangarugero twamenye, uturi hafi muri ibi bihe tugezemo. Ubu ashobora kutubera koko Intumwa nyayo y’impuhwe z’Imana kuko yatugaragarije uko zikora. Ni Umubyeyi wa Kiliziya, inshuti y’u Rwanda n’iy’isi igihe cyose. Niba yaradusabiye ubwo yari hano ku isi, ubu ndumva yarushaho ubwo ari hafi y’uwo yadusabiragaho, ariwe Yezu Nyirimpuhwe zahebuje. Natwe rero tumwiyambaze mu byo dukora cyane tumusaba gusabira ubutitsa Kiliziya n’ igihugu cyacu ngo kibone amahoro n’umutekano gikeneye, cyubake ejo hacyo heza hashingiye ku iterambere n’ubukristu bunoze. Nyagasani Yezu abane namwe.
Kigali ku ya 26 Mata 2011
+Simaragidi MBONYINTEGE
Umushumba wa Kabgayi n’Umuyobozi
w’Inama y’Abepiskopi Gatolika mu Rwanda.


text:
INTAMBARA FPR-INKOTANYI YATEJE KUVA KU ITALIKI YA 1 UKWAKIRA 1990 YARI IGAMIJE IKI?
- Views 4929
Hari ibyo amateka y’u Rwanda atubwira umuntu yavuga mu ncamake ngo tumenye abafashe izina rya FPR-Inkotanyi bagatera u Rwanda muri 1990. Mbere y’umwaka wa 1959 u Rwanda rwayoborwaga n’abami b’abatutsi, ibi bikaba byarabaye imyaka isaga 400. Iki gihe umwami yaricaga agakiza. Muri rusange Abanyarwanda bo mu bwoko bw’abahutu bari abagererwa mu gihugu cyabo. Ubutegetsi bwahererekanwaga hagati y’abatutsi hakoreshejwe ubwiru. Hari n’umuco aho umwami yavaga mu batutsi b’abanyiginya naho umwamikazi akava mu bega. Ibi nabyo byakuruye amakimbirane hagati y’abatutsi mu kizwi nk’intambara yo ku Rucunshu. Hari ingoma Kalinga yakoreshwaga mu gutera ubwoba rubanda giseseka cyane cyane bo mu bwoko bw’abahutu. Iyi ngoma bayitamirizaga ibinyita by’ibishahu by’abahutu. Hari ubugome bukabije burenze kwemera.
Muri 1959, Abahutu bamwe bari bamaze kwiga babona akarengane gakomeje bishyize hamwe barwanya aka karengane. Ibi byabaye mu myivumbagatanyo ya rubanda yo muri 1959 yavanyeho ubutegetsi bwa cyami hajyaho ubwa repubulika. Abakurikiranye amateka bavugako intandaro y’ubwicanyi yaturutse ku Batutsi bari bagundiriye ubutegetsi bwicaga bugakiza. Aba batangiye kurwanya no kwica abahutu bavugaga ko ingoma ya cyami igomba guseswa. Birumvikana ko muri izi mvururu abantu batari bake bahasize ubuzima bwabo. Muri 1961, Habayeho kamarampaka yo guhitamo cyami cg repubulika birangira rubanda ihisemo repubulika. Abatutsi bari bararahiriye gutegekwa n’abantu bitaga abaja babo barahunze bajya mu bihugu bikikije u Rwanda. Aba nibo bagarutse batera mu myaka ya 1960 biyise INYENZI. INYENZI ntizashoboye gutsinda intambara nubwo zateye inshuro nyinshi ziturutse mu mpande zitandukanye z’u Rwanda, Nshili, Bugarama, Bugesera n’ahandi.
Abatutsi bahungiye Uganda bafatanyije na Joweri Museveni mu gufata ubutegetsi, hano bahawe ubwenegihugu ndetse n’imyanya ikomeye mu gisirikare. Mu myaka ibanziriza 1990, ikibazo cy’impunzi z’abanyarwanda cyarimo kwigwa mu Rwanda. Hano niho wumva abantu bavuga ngo ikirahure cyuzuye amazi ngo byavuzwe na Habyalimana maze bakabifata nkaho adashaka ko bataha. Aya magambo yaravuzwe ariko afatwa avanywe mu buryo yavuzwe (context). Uko jyewe nabyumvise nuko havugwaga ko abanyarwanda bahunze bashobora gutaha ariko abashaka gufashwa mu kuba mu bihugu bibacumbikiye bagahabwa inkunga kuko n’ubundi u Rwanda rwazaga ku mwanya wambere mu karere kugira abaturage benshi ukurikije uko rungana. Ndibuka Habyalimana ajya kwambika amapeti Rwigyema kandi ashyigikiye Museveni kuba yarafataga neza abanyarwanda. Ndibuka Habyalimana asura impunzi z’abanyarwanda i Masisi muri Congo akabafasha no kubaka inzu babamo. Erega ubu naho niko bimeze, u Rwanda rubeshejweho n’imfashanyo za mpatsibihugu zirukoresha mugukora ibigayitse. Gusa ntibibuza abakene gusuhuka berekeza Uganda na Tanzania n’ahandi. Hano mu nyumve neza sinanze igitekerezo cyo kuzamura ubukungu bw’igihugu ku buryo abantu bose bagituye babaho neza. Ikindi kigaragara nuko ari mbere ya 1990 cg ubu abanyarwanda baba mu bihugu bikikije u Rwanda ntabwo ari bake. Abenshi banze no gutaha cg baratashye basubira hanze babonye FPR-Inkotanyi yibereye mu bindi. Igitekerezo cyo kubana neza mu karere byatumaga abanyarwanda baba mu bihugu by’ibituranyi nta nkomyi, ntawakirwanya.
Ikibazo dufite ubu FPR-Inkotanyi yo ishaka kuzana umunyarwanda wese aho yahungiye ikamwumvishiriza mu Rwanda. Ikirahure nticyuzuye. Iyo witegereje ikirahure cyaratobotse mu ndiba. Ukandagiye mu Rwanda ngo aratashye ahita yongera agahunga. Hari ingero nyinshi sinakwirirwa nzivuga hano. Umutima mwiza warangaga abanyarwanda mu kureka abandi bakabaho ubuzima bwabo wavuyeho, FPR-Inkotanyi ihiga impunzi aho zahungiye ikazica. Umuntu FPR iketse ko atayiri inyuma imurasa ku manywa y’ihangu. Kuba umuntu atishimiye uburyo igihugu kiyobowe ntiyagombye kubiburira ubuzima bwe. Aha niho umuntu yibaza ati FPR-Inkotanyi ifite migambi ki?
Ngarutse inyuma FPR-Inkotanyi zitera muri 1990 zaranzwe n’ibintu bidasanzwe. Ibi nta bindi ni ibintu twumvana abantu bazibayemo nyuma bakaza guhunga. Kagame waruvuye mu mashuli yo muri Amerika yazanye agashya afatanyije na Museveni maze bongerera ubukana Inkotanyi. Ubwo batangira kwica igihumeka cyose aho babaga bafashe. Abaturage b’i Byumba na Ruhengeri baricwa abasigaye babaka agateka ka muntu. Nyacyonga yuzura impunzi zacitse ku icumu. Agafuni gakoreshwa ku basirikare ba FPR ndetse no kubaturage bikorera amasasu. Ngo uwarangizaga kwikorera amasasu baramwicaga, ni ubugome butagira ingano. Umusirikare wa FPR wavugaga igifaransa bamucyetse ko yaba ari icyitso ni agafuni kakoraga. Ikibazo wa kwibaza ni uyu mujinya w’umuranduranzuzi FPR yakoreshaga irwana, ese yarwaniraga nde kandi irimo kurimbura abaturage?
Nta byera ngo de! Muri 1991 haje amashyaka menshi mu Rwanda aho abantu bavugaga bisanzuye. Ubutegetsi bw’igitugu (kiticaga abanyarwanda nkuko tubibona ubu mu Rwanda) bwemeye gusaranganya n’abandi banyarwanda bafite ibitekerezo bitandukanye. Habyalimana yararuciye ararumira iyo yumvaga baririramba “Ikinani cyarira cyarira”, “Habyalimana zinga akarago ugende iwanyu mu bushiru”, “Habyalimana navaho impundu zizavuga – gusa siko byagenze hacuzwe umuborogo mu bana b’u Rwanda” n’izindi ndirimbo amashyaka yaba Faustin twagiramungu, Mugenzi, Gatabazi n’abandi bari muri opposition. Habayeho agashya abakombozi bakajya ku Mulindi gukina umupira n’Inkotanyi. Tuvugishije ukuri ubwisanzure nk’ubu buzongera buboneke vuba aha? Abanyarwanda bari baragushijwe mu mutego na FPR-Inkotanyi babonaga ubusabane mu Rwanda aricyo FPR irimo iharanira, bakarota demukarasi isesuye izira uburyarya igihe ingabo z’Inkotanyi bazivanze n’Inzirabwoba. Ibyakurikiye ni agahomamunwa aho FPR irenze imishyikirano ya Arusha igateza ubwicanyi mu gihugu cyose. Bigaragarira buri wese ko guteza ubwicanyi mu gihugu cyose abahutu, abatutsi n’abatwa bagombaga gupfa bazize ubusa. Ninde wabona impamvu FPR-Inkotanyi yafashe umwanzuro wo guteza ubwicanyi mu gihugu cyose? Hano niho tuvugako abantu bamwe barusha ubugome inyamaswa.
FPR-Inkotanyi yahanuye indege y’abakuru b’ibihugu by’u Rwanda n’uburundi barimo, Juvenal Habyalimana na Cyprien Ntaryamira. Hano yabikoze yabiteguye izi uko ubwicanyi izabukwiza mu gihugu cyose ndetse ikanangira uwaza kubuhagarika. Byaje kumenyekana ko inkotanyi zimwe zambaye imyenda y’interahamwe zitangira kwica abatutsi n’abahutu ngo zibimburire urubyiruko rwaguye muri uyu mutego. Byaravuzwe ko guverinoma y’abatabazi yasabye inshuro nyinshi FPR guhagarika imirwano yari yubuye irenze amasezerano ya cessez le feu iranga. Hano niho FAR zashoboraga guhosha ubwicanyi zidahanganye n’Inkotanyi. Mu by’ukuri nta muntu wabaga ari ku ruhande rwa guverinoma wari guteza ubwicanyi aziko aribwo FPR yaritegereje ngo ifate ubutegetsi mu kaduruvayo. Umuntu wese ukoresheje inyurabwenge (logique) asanga ubwicanyi bwaratejwe n’uwumvaga bimufiteye akamaro mu kugera kubyo yifuzaga. Hari ibimenyetso simusiga bigaragaza ko FPR-Inkotanyi yashakaga ko mu bwicanyi bwa 1994 hagwamo abantu benshi b’ingeri zose. Mu yandi magambo FPR yari ishyigikiye ubwicanyi bwabaye muri 1994. Ibi bigaragazwa n’ibarwa yanditswe na FPR-Inkotanyi ku italiki ya 30 Mata 1994 iyandikiye umuryango w’abibumbye iwubuza kandi iwihanangiriza kutoheraza ingabo zaza gutabara abanyarwanda. Igitekerezo batangaga ngo Abatutsi bari bashize ntibabonaga impamvu ingabo zaza mu Rwanda (Hano ntibavugaga abahutu bitaga abaja bagomba gusubizwa aho babaga mbere ya 1959). Kuki se bavuga ngo ubwicanyi bwamaze iminsi 100 kandi mu nyandiko bo bemeza ko bwamaze iminsi 24? Iyi ni imvugo y’abantu b’indyarya bigize inyaryenge (http://intabaza.com/?p=759&lang=en). Iyo witegereje bashakaga ko nta muntu wahagarika ubwicanyi ngo amasezerano ya Arusha ajye mu bikorwa kandi bashakaga no kubanza kwica abahutu n’abatutsi batabashigikiye bari baranze kuba ingaruzwamuheto z’abicanyi. Ikindi kivugwa cyakozwe ni “punguza” aho bagombaga kugabanya umubare w’abahutu cyane cyane bize cg bakora ubucuruzi.
Nyuma ya 1994 ubwicanyi bwarakomeje i Kibeho, mu nkambi z’impunzi muri Congo ndetse n’imbere ku misozi mu Rwanda hose. Iterabwoba risakara mu gihugu no hanze yacyo. Ubu abantu barangwa n’urwikekwe nta muntu wizera undi, abantu barara amarondo mu gihugu cyose, abasirikare birirwa bazenguruka mu baturage n’imbunda, hagiyeho imitwe ya DASSO n’Inkeragutabara zo gucinyiza rubanda, Hagiyeho ubusumbane mu bantu aho bamwe bitwa amazina agayitse nk’umuhanya cg abasigajwe inyuma n’amateka n’ibindi bigayitse mu butegetsi bw’igitugu.
Umwanzuro
Intambara ya FPR-Inkotanyi ku Rwanda muri 1990 yari igamije iki? Utekereza ko kwari ugucyura impunzi aribeshya kuko impunzi zatahutse zimwe zongeye guhunga. Igishekeje nuko muri abo bahunze ubwa kabili harimo n’abarwanaga. Ubu ubabajije niba icyo barwaniraga barakibonye sinzi icyo basubiza. Gusa abenshi wumva bavuga ko uko ibintu babwirwaga siko byagenze. Ibi bikaba bishoboka ko amabanga y’abacurabwenge ntiyigeze agera kuri rubanda bafataga imbunda bica abantu batazi ibizakurikira.
Isomo hano twavanamo ntitugakore ibyo abantu batubwiye tudasobanukiwe. Imana yaduhaye ubwenge ngo tubukoreshe. Uzakubwira ngo ica mama wakubyaye urahita ujya mu ijuru uzamubwire uti icyo kinyoma kiranyagisha. Kera iyo umuntu yabeshyaga ku gihe cy’abami bashoboraga kumunyaga inka ze cg umutungo we agasigarira ho.
Abanyarwanda babuze ubuzima bwabo baruta abo FPR yashakaga gucyura inshuro nyinshi, umubare w’impunzi watejwe n’intambara ya FPR uruta kure umubare w’impunzi FPR yavugaga ko ishaka gucyura. Impunzi nyinshi zari hanze y’u Rwanda mbere ya 1990 zanze gutaha kuko nizatashye zongeye zigahunga. Ahubwo bamwe bishwe na FPR_Inkotanyi kandi barayifashije gufata ubutegetsi ku ngufu. Ubu nandika FPR-Inkotanyi irimo guhiga bukware impunzi zayihunze harimo n’abo bafatanyije bimika ishyano Kalinga riganje mu Rwanda.
Hari ibyagaragaye biranga intambara ya FPR-Inkotanyi yari mu mitwe y’abacurabwenge bayo nka Tito Rutaremara n’abandi. Ni ukugarura Kalinga yari yarasezerewe na rubanda muri 1959, ni uguhaka abantu baturiye akarere k’ibiyaga bigali byarimba bakagura ubwatsi, ni ugukoresha ubwiru n’iterabwoba rubanda icakajwe ntibyure umutwe maze bagahererekanya ubutegetsi nkuko byahozeho ku gihe cya cyami. Kuba hari Abatutsi babigwamo bifatwa nk’igitambo mu kugera kubyo biyemeje.
Banyarwanda namwe bantu baturiye akarere k’ibiyaga bigali mureke tujijukirwe n’intambara turimo kurwana. Ikibazo nyamukuru ntabwo ari umuhutu cg umututsi muturanye ushaka kubaho buri munsi nkuko nawe ubishaka. Ikibazo ni agatsiko k’abantu biyemeje kugarura ubutegetsi bugendeye ku bwoko kandi bukandamiza rubanda. Ni ubutegetsi bwa cyami bwiyambitse uruhu rwa repubulika. Abari inyuma y’iyi ngengabitekerezo ntabwo ari benshi, ahubwo bashyigikiwe na mpatsibihugu ibakoresha mu kurimbura abanyafurika bakabona ubukungu kimeza batavunitse kandi ntacyo babuguze. Mureke duhaguruke tuburwanyirize hamwe, twivanemo amoko n’uturere bikomeje gukoreshwa n’aka gatsiko k’abihanduzacumu mu kuducamo ibice. Nitwishyirahamwe nta kintu kizatunanira kandi Imana izadufasha tuneshe Sekibi ukomeje kutubuza amahwemo no kudutwara abakunzi bacu.
Umusomyi w’Intabaza,
David Rudatinya
10 Responses to INTAMBARA FPR-INKOTANYI YATEJE KUVA KU ITALIKI YA 1 UKWAKIRA 1990 YARI IGAMIJE IKI?
-
Abishe abanyarwanda bagomba kubibazwa imbere y’amategeko, ari umutwa, ari umuhutu, ari umututsi bose ntawatumwe kwica abanyarwanda ataremye. Cyangwa niba bishoboka tuzashyireho urwego rushinzwe ubumwe n’ubwiyunge basobanure icyo babahoye n’uwabatumye, hanyuma bakanirwe urubakwiye.
-
Ibibazo by’urwanda n’abanyarwanda ni Satani irwana n’Imana kandi umukozi w’Imana aho ari hose Satani afite icyegera yamushyizeho kumucunga mubuzima bwe bwose buri munsi, niyo mpanvu birugije!!! Intumwa ya Satani iraza ikakwigiraho inshuti ukagira ngo muhuje ukwemera yamara kukumenya ko ushaka cyane inzira itunganye igahita yuzuza inshingano zayo ikakwica ,niyo mpanvu biruhije kumenya uwokwizera cyangwa uwo wabwiriza ubutumwa bwiza ,biraruhije biraruhije ,,, keretse abera nidutura k’umusozi wacu tukabwiriza ubutumwa bwiza neza twitaruye intumwa za Satani zitugendaho!!!
-
erega mwaratsinzwe ntahomuzatunyura abafite ubwenge muri mwe baritahihira bagatangira ubuzima bakava mumashyamba kuko basobanukiwe. mbahaye imyaka 5 mwese muzaba mwaratashye iyomyuka mibi ibarimo yarabashizemo.
-
Uyu mwanditsi azi gushishoza kabisa ibyo avuga ni ukuri kwambaye ubusa
-
Urugero: Bahisemo kwica abaturage bose ba Gisenyi na Ruhengeri kuko bakekagako Congo haturuka aba FDLR kandi bahageze kubakuramo byari kuba ikibazo. Naho ibyo bahora babeshya ngo bari barahageze ni INZITWAZO ZO KUMARA ABANTU.Mumbabarire mbahe urundi rugero rwa vuba aha. Baherutse kwicira umuzunguzayi mu mujyi ku manywa y’ihangu mugani wabo, noneho babonye ko abaturage batabishyigikiye, BAHOHEREJE INGABO ZITABARIKA KUKO BARI BATINYE KO BISHOBORA KUVAMO IMYIGARAGAMBYO IKOMEYE. KUKO BAZI KO NYINE ARI UKO BIZATANGIRA! Ese amaso ntabaha? Aho ahubwo ariho hashakirwa umuti!Doore, dushakira ibisubizo kure!!
-
Hari igihe numva nasoma ariko simvuge, bikanga ariko nyine niko bigenda. Ibi mumaze kwandika hano mbibona nko kwisubiramo kenshi ni ubwo ntavuze ko ari bibi. Ariko byagirira akamaro abavutse ejo batazi amateka y’u Rwanda. Gusa ndagira ngo aho gukomeza twikoma IBIKORESHO, twakwikoma ABABIKORESHEJE. Ntawe uyobewe ko abatutsi bajya kwishyira hamwe babikoreshejwe naho ubwabo ntibagombaga kubishobora. Yewe, ni ubwo hari uburangare mu micungire y’umutekano w’igihugu, urugamba rwari rwabananiye kandi inzego z’umutekano zose zari zaramunzwe kera. Akaba ari nayo mpamvu iyo bagize akabazo gato kerekeranye n’umutekano bakabona ko igihugu cyabacika, bakarwanya kataraba ikibazo. Urugero: Bahisemo kwica abaturage bose ba Gisenyi na Ruhengeri kuko bakekagako Congo haturuka aba FDLR kandi bahageze kubakuramo byari kuba ikibazo. Naho ibyo bahora babeshya ngo bari barahageze ni INZITWAZO ZO KUMARA ABANTU. Kuko bazi ko nyine uwabashyigikiye abaretse, agatanga rugari mugani wa ba bana bashaka kurwana abandi bakabareka bababwira ko barwana noneho hakagaragara imbwa n’umugabo. Ibyo ngambiriye kuvuga rero, ni uko mwareka kwisubiramo ahubwo ntimwongere kuvuga Kagame kuko atariwe kibazo. Kibazo mwanga kumuvugira iki? Mpatsibihugu cyangwa amerika muzamwandikeho ku buryo burambuye noneho n’abo bana bavutse ejo bamenye uruhare rwe n’icyo yabikoreye. Umuti uzashakirwe aho ngaho. Wenda wagira uti ete ko akomeye? Ndakumenyesha ko umugisha wa mbere abanyarwanda bagira ni ugusenga ibyo byirumbaritse bigacika intege. Twese nidushyira hamwe tukavuga tuti Amerika ntitugushaka mu kibazo cy’abanyarwanda tukanakora, ntihazabura ibindi bihugu bibona aribyo bikadushyigikira. Kandi abanyamerika batabogamye ngo bivange twagera kucyo twifuza. Nta n’ubufasha bwabo twakenera. Ayo masezerano basinyanye bwihishwa atuma ni aho barasa abantu ku manywa y’ihangu amerika ikomeza kubashyigikira niyo dukwiye gukoraho ubushakashatsi bwimbitse. Mumbabarire sindi umwanditsi kandi rwose ndiseguye cyane. Sinagaye ibitekerezo, hatagira unyumva nabi ahubwo ndunganira. Murakoze cyane.
-
FPR itera yari igamije kugarura Kalinga ya lunari (UNAR). Twibuke ko mbere yo gutera yitwaga RANU mu rurimi rw’ Icyo gereza. Nucurukura (gusoma uturutse inyuma) urasanga nyine RANU ari UNAR (lunari)! N’ bindi byose ikora cg ivuga jya ubanza ubicurukure uzajya uhita usobanukirwa n’ ikibyihishe inyuma!
FPR nikubwira ngo Kagame ari guhahira Abanyarwanda jya ucurukura umenye ko ari gusahura umutungo w’ Abanyarwanda. Nibakubwira ngo adashaka kugira u Rwanda nka Singapure, jya ucurukura umenye ko azarusiga nk’ uko yarusanze (mu mivu y’ amarira n’ amaraso). Nikubwira ngo iri kwibuka abazize jenoside, jya ucurukura umenye ko iri kubyina intsinzi ikesha jenoside yakoreye Abanyarwanda. Nikubwirango Kagame nta yindi manda aziyamariza, jya ucurukura umenye ko umugambi we ari ugutegeka kugeza abuguyeho. N’ ibindi, n’ ibindi…. Nukora utyo ntuzigera ugwa mu mutego wayo. Nugira ubunebwe bwo gutekereza, ukagendera inzira ubugari, ukamira bunguri ibyo FPR ikubwiye byose, uzaba urwishigishiye kandi ntabwo uzatinda kurusoma.
-
FPR itera yari igamije kugarura Kalinga ya lunari (UNAR). Twibuke ko mbere yo gutera yitwaga RANU mu rurimi rw’ Icyo gereza. Nu urukura (gusoma uturutse inyuma) urasanga nyine RANU ari UNAR (lunari)! N’ bindi byose ikora cg ivuga jya ubanza ubicirukure uzajya uhita usobanukirwa n’ ikibyihishe inyuma!
FPR nikubwira ngo Kagame ari guhahira Abanyarwanda jya ucurukura umenye ko ari gusahura umutungo w’ Abanyarwanda. Nibakubwira ngo arashaka kugira u Rwanda nka Singapure, jya ucurukura umenye ko azarusiga nk’ uko yarusanze (mu movie y’ amarira n’ amaraso). Nikubwira ngo iri kwibuka abazize jenoside, jya ucurukura umenye ko iri kubyina intsinzi ikesha jenoside yakoreye Abanyarwanda. Nikubwirango Kagame nta yindi manda aziyamariza, jya ucurukura umenye ko umugambi we ari ugutegeka kugeza abuguyeho. N’ ibindi, n’ ibindi…. Nukora utyo ntuzigera ugwa mu mutego wayo. Nugira ubunebwe bwo gutekereza, ukagendera inzira ubugari, ukamira bunguri ibyo FPR ikubwiye byose, uzaba urwishigishiye kandi ntabwo uzatinda kurusoma.
-
Urakoze muvandimwe davide nyakwigendera habyarimana juvenar yajaga avuga ati iyintanbara niyakarere ntibamwunve none iryavuzwe ryaratashe igisigaye mubwire tanzania na zambia na zinbabwe kwarizo zitahiwe biribuve iburundi bikomeza nyabuna abazi indimizibyo bihugu mubaburire vuba nabwangu naho uvuze iryohuriro ryabakayunba nibyo ntibatomora ngobavuge amabi ya rupifu
-
Urakoze cyane bwana David kubw’inyandiko nziza kandi yuzuye ubuhanga.Mperutse kumva ikiganiro kuri Radio Itahuka cyatanzwe na Major Mutabobwa ni naho nabonye ko inkotanyi zitajya zihinduka. RNC nayikundaga ariko numva kiriya kiganiro cya Radio itahuka narazinutswe kabisa. Kubona umuntu muzima yihanukra ngo FPR nta muhutu n’uwe yishe koko? Ngo abaturage ba Ruhengeri na Gisenyi bari bakwiye gupfa nkuko FPR yabishe ngo kuko bari bivanze n’abacengezi. Uyu ngirwa Major yasebeje Ruzibiza ngo ibyo yanditse mu gitabo cye ni ibinyoma , gusa anarangije amwita umujura ngo yibye salaire z’abasirikari kandi na FPR ubwayo iki cyaha itarigeze ikimushinja. Ese koko ababa barumvise iki kiganiro hari icyizere baba bagifitiye RNC koko? None se niba uyu major Mutabobwa ari umwe mubacurabwenge ba RNC akemeza ko FPR nta muhutu n’umwe yishe, ubu ni iki abanyarwanda bakwizera cyiza RNC yabazanira kiruta amabi Kagame ari kubakorera. Njye ndifuza ko RNC yadusobanurira neza niba ihuje ideologie n’uriya muntu wayo ngo ni Major Mutabobwa none tukamenya aho duhagaze n’abo turi kumwe nabo muri RNC tubeshya abanyarwanda ko tugamije kubohoza Urwanda n’abanyarwanda. Namwe mwisomere abatarabashije kumva icyo kiganiro
http://www.inyenyerinews.org/truth-reconciliation/radio-itahuka-major-rutayomba-ntamuturage-wishwe-ninkotanyi-ruzibiza-yarabeshye/


text:
Itorero Glory to God Temple ryimitse abashumba bashya
Itorero Glory to God Temple (GGT) riherereye mu karere ka Kicukiro mu murenge wa Gatenga, ryimitse umushumba Sendahangarwa Gatarayiha Jean n’umufasha we Pasiteri Kayitesi Thacy nk’abashumba baryo ku wa 22 Ukuboza.
Mu ndahiro yarahijwe n’Intumwa Gitwaza Paul, Pasiteri Sendahangarwa yinjijwe mu rwego rushya. Indahiro imusaba kutaba ukomeye ahubwo akarangwa n’ubwiyoroshye akaba umugaragu w’abo ayobora.
Mu buhamya bwe umushumba Sendahangarwa avuga ko yavuye kure, akaba nawe yemeza ko yanze (...)
Itorero Glory to God Temple (GGT) riherereye mu karere ka Kicukiro mu murenge wa Gatenga, ryimitse umushumba Sendahangarwa Gatarayiha Jean n’umufasha we Pasiteri Kayitesi Thacy nk’abashumba baryo ku wa 22 Ukuboza.
Mu ndahiro yarahijwe n’Intumwa Gitwaza Paul, Pasiteri Sendahangarwa yinjijwe mu rwego rushya. Indahiro imusaba kutaba ukomeye ahubwo akarangwa n’ubwiyoroshye akaba umugaragu w’abo ayobora.
Mu buhamya bwe umushumba Sendahangarwa avuga ko yavuye kure, akaba nawe yemeza ko yanze kubatirizwa muri Piscine agasaba kubatirizwa mu kivu kuko yiyumvagamo ibyaha byinshi kandi ngo byinshi akaba yarabikoreye i Bukavu akaba yarifuzaga ko bisigarayo akaza ari mushya.
Pasiteri Kayitesi Thacy nawe yarahiye nk’umushumba wungirije mu itorero GGT, aho mu mpanuro yahawe n’Intumwa Gitwaza, yibukijwe kugira umutima woroshye kuko iyo umuntu ari umuyobozi wungirije, ashobora gutanga igitekerezo nticyemerwe n’uwo yungirije bityo asabwa kwihangana mu bihe nk’ibyo.
Abashumba bimitswe kandi basabwa gusoma no gusobanukirwa ibyanditswe ngo bagire akamero nk’aka Kirisitu, kugira ubugiraneza no kurinda ibyanditswe byera.
Mu muhango wo kumwimika, Pasiteri Sendahangarwa akaba yanagabiwe inka na Bishop Vuningoma Dieudonné wabaye inshuti y’uyu muryango wimitswe.
Ibi birori byitabiriwe n’abayobozi mu karere ka Kicukiro, ndetse n’Umuyobozi w’Umujyi wa Kigali, Fidel Ndayisaba.
Ndayisaba yasabye abitabiriye uyu muhango gushyigikira abashumba babo. Yongeraho kandi ko nka leta bashima uruhare rw’amatorero mu mibereho myiza y’abaturage.
Uyu muhango wo kwimika umushumba mushya n’umwungirije, wabaye n’umwanya mwiza wo gufungura ku mugaragaro, itorero Glory to God Temple ryashinzwe n’uyu muryango wahawe inkoni z’ubushumba.
Nk’uko byatangajwe n’umushumba mushya, ngo intego y’itorero ni ukuvuga ubutumwa bwa Yesu mu Rwanda no mu mahanga, gushyigikira imiryango y’ivugabutumwa isanzwe, gufasha leta mu iterambere binyuze mu kubaka amashuri atandukanye harimo n’ishuri rya bibiliya, no kubana n’andi matorero.
Itorero Glory to God Temple riherereye mu murenge wa Gatenga, akarere ka Kicukiro, mu mujyi wa Kigali, ryatangiye mu mwaka wa 2011 ubu rikaba rifite ishami mu karere ka Muhanga, no mu mujyi wa Kigali rwagati n’abakirisitu 500 aho rikorera hose.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Abantu benshi bumva ibijyanye n’amategeko 10 y’Imana, ariko ababassha kubisobanura ni bake. Usanga ahantu hamwe na hamwe bayavuga uko bishakiye, abandi bayatesha agaciro. Bamwe bavuga ko yarangiranye n’isezerano rya kera, abandi bakavuga ko agifite akamaro nk’ako yari afite icyo gihe. Mbese kuri ubu aya mategeko afite akahe gaciro?
Ntakintu kiza nko kugira umuhate wo gusobanukirwa iby’Imana. Ni umugisha ukomeye.Yesu yadusezeraniye ikintu gikomeye cyane. Yagize ati ‘Musabe muzahabwa, mushake muzabona, mukomange ku rugi muzakingurirwa, (Luka 11:9).
Amategeko yimana aboneka ahantu habiri h’ingenzi muri Bibiliya: Kuva 20 no mu Gutekeka kwa2; 5. (Ubusanzwe Bibiliya ni ikusanyirizo ry’ibitabo. Bimwe ni birebire, ibindi ni bigufi, Byose byanditswe abanditsi babyo bayobowe n’Umwuka w’Imana mu myaka myinshi ishize.Uzasanga igitabo cyo Kuva n’icyo Gutegeka kwa2 hafi mu ntangiriro za Bibiliya, mu cyo twita isezerano rya Kera.) Amategeko y’Imana yahawe abantu bayo kugira ngo bamenye uko bakwiye kubaho n’uko bakwiye kuyumvira, kandi aracyafite agaciro kayo.
Gusa amategeko y’Imana ntatubwira uko dukwiye kubaho gusa, ahubwo anatwibutsa uburyo twahemukiye Imana n’uburyo tuyihemukira buri gihe. Atwereka aho ikosa riri kugirango turikureho. Ntamuntu n’umwe wigeze kubahiriza amategeko yose uko bikwiye kandi ntanuzigera abishobora kiretse Yesu gusa wabishoboye, ubwo yari mu isi. Kamere yacu ni ukugoma gusa, kandi uko twagerageza gukora kose ntacyo twakwigezaho ku butungane bw’Imana, kuko amategeko agaragaza imico yayo.
Iyi niyo mpamvu dukeneye Yesu Kristo, kuko yavuye mu Ijuru kubera impamvu imwe gusa: Kugira ubwiyunge bwacu n’Imana bushoboke. Ushobora gutangira urugendo rwawe wakira Umwami Yesu uyu munsi kandi ugambirire kuzakomeza kugendana nawe iminsi yose y’ubuzima bwawe. Ibi bizakubashisha kumvira no gukomeza amategeko y’Imana utafite umutima ugucira urubanza. Reka intego yawe ibe iyo kugenda na Yesu umunsi ku wundi.
Fata umwanzuro wo kwihana umaramaje, kuko nutabikora uzagerwaho n’ingaruka z’abatumvira Imana, arizo kurimbuka kw’iteka. Amategeko y’Imana hari ibyo agutungira agatoki umunsi kuwundi, ni ukugira ngo ubikureho wakire Umwami Yesu. Vuga nka Yobu uti “Ibicumuro byanjye n’ibyaha byanjye ni bingahe? Umenyeshe igicumuro cyanjye n’icyaha cyanjye.” Yobu 13:23


text:
Bibiliya ni impumeko y’Imana kuko ibiyanditswemo ari Imana yagiye ibiha abanditsi bayo. Ubwo buryo abanditsi bandikaga bayobowe n’Umwuka w’Imana ni byo byitwa guhumekwa n’Imana kwa Bibiliya.
“Ibyanditswe byera byose byahumetswe n’Imana kandi bigira umumaro wo kwigisha umuntu, no kumwemeza ibyaha bye no kumutunganya, no kumuhanira gukiranuka, kugira ngo umuntu w’Imana abe ashyitse, afite ibimukwiriye byose ngo akore imirimo myiza yose.” (2 Timoteyo 3:16)
Bibiliya n’ubwo tuyita igitabo ariko ni ihuriro ry’ibitabo 66; kuba igizwe n’ihuriro ry’ibitabo byinshi ni byo biyiha inkomoko y’izina Bibiliya (Bibliotheque).
Bibiliya igizwe n’amasezerano abiri, Isezerano rya kera; rigizwe n’ibitabo 39; n’isezerano rishya rigizwe n’ibitabo 27; wabihuriza hamwe bikaba ibitabo 66.
Bibiliya ntisanzwe kandi itandukanye n’ibindi bitabo byose bikoreshwa ku isi.
Dore ibiranga umwihariko wa Bibiliya Yera.
Bibiliya ni igitabo cya mbere cyabashije gushyirwa mu ndimi nyinshi ku isi. Ni igitabo gikunzwe kurusha ibindi bitabo; ubushakashatsi bugaragaza ko ari cyo gitabo cyabashije guhindura ubuzima bwa benshi yaba mu mubiri no mu bugingo.
Bibiliya yifashishwa mu myandikire y’ibindi bitabo by’iyobokamana. Bibiliya ntisomwa n’abizera gusa, ahubwo usanga abantu bose hadashingiwe no ku myizerere runaka bakunda kuyisoma; kubera ubwenge n’ubuhanga buyirimo.
” Gukora ibibi umupfapfa abyita ibikino, ariko umuhanga yishimira ubwenge.” (Imigani 10:23).
Bibiliya iratangaje kuko ni cyo gitabo cyabashije kwandikwa mu gihe kirekire; aho yanditswe mu myaka 1600.
Bibiliya yanditswe n’abantu 40; bataziranye kandi bari ahantu hatandukanye. Mu kwandika ntawahanye na mugenzi we gahunda yo kwandika cyangwa ngo amubwire icyo yandika. Imana ni yo yonyine yasangaga umuntu ikamuhumekera maze ayobowe na yo akandika.
Igitangaje ariko, Usanga abanditsi ba Bibiliya buzuzanya mu nkuru; aho usanga umwe atsindagira cyangwa agashimangira ibyavuzwe n’undi mwanditsi runaka.
Muri uko kwandikwa kwa Bibiliya; yanditswe mu ndimi eshatu;Igiheburayo; icy’Alumaya n’Ikigiriki.
Ubu Bibiliya ikaba imaze gushyirwa mu ndimi zisaga 2,454, ikaba iteganywa gushyirwa no mu zindi ndimi zikabakaba 4500 zisigaye.
Kuba Bibiliya yaranditswe mu myaka 1600; ikandikwa n’abantu 40; mu byukuri ntawe uzi undi cyangwa ngo bahane gahunda y’ibyo kwandika; nyamara wasoma ugasanga ibyanditse muri Bibiliya biri ku murongo umwe (Suite logique); n’igihamya gikomeye kigaragaza guhumekwa kwa Bibiliya; dore ko uwo mwihariko wo kwandikwa n’abantu benshi kandi mu bihe bitanduka; wasoma ukumva iri kumurongo nyawo kandi isobanutse, uwo n’umwihariko wa Bibiliya gusa.
Ni ukuba maso cyane kuko muri uko gushyira Bibiliya mu zindi ndimi usanga hari abakora amakosa; ugasanga ibivugwa muri izo Bibiliya byatakaje umwimerere nyawo wa Bibiliya ya mbere, dore ko hari n’abayandika bagakuramo amagambo y’ukuri; kugirango barengere imyizerere yabo.
Hari n’abayandika bagafata ukuri bakakugoreka bagamije kuyobya abantu; ibihe turimwo birakomeye; n’ukurushaho kuba maso.
“Ntimukazimye Umwuka w’Imana kandi ntimugahinyure ibihanurwa, ahubwo mugerageze byose mugundire ibyiza, mwirinde igisa n’ikibi cyose. ” (1 Abatesalonike 5:19-21)
Bibiliya ni igitabo cyandikanywe ubuhanga butangaje; kuko ikubiyemwo ubumenyi bwose; kandi igakora ku buzima bwose.
Bibiliya ikoze mu buryo ushobora kuyisoma; yo ubwayo ikaguhindura nta wundi muntu wabigizemwo uruhare.
Bibiliya yagiye irwanywa bikomeye; igakusanywa ndetse igatwikwa; abantu bashaka ko ukuri kuyirimwo kwazimangatana; Igitangaje ariko ni uko uko bayirwanyaga; ari ko yarushagaho kwamamara.
Kugirango dusome Bibiliiya tuyisobanukirwe neza, ni byiza kuyisoma igitabo ku gitabo, byaba byiza kurushaho ugahera ku itangiriro; ukiha igihe ukazasoreza ku Byahishuwe; bigufasha kumva ubutumwa bukubiye muri Bibiliya.
Imana ni twe yandikiye Bibiliya; nkuko umuntu atakwandikira urwandiko ngo urubike cyangwa ngo usome akarongo mu ibaruwa yose; ninako mu gusoma Bibiliya dukwiye kuyisoma yose; kuko irimo ubushake bwose bw’Imana kubo yaremye, yaba mugihe cyahise; icya none n’igihe kizaza.
Gusoma Bibiliya, bitandukanye no gusoma ibindi bitabo; mbere yo gusoma Bibiliya ukwiye kubanza gusenga ugasaba Imana kuguha kumva no gusobanukirwa ibyo ugiye gusoma; bikaba ari byiza gusoma ibice bitarenze bitatu ku munsi; kugirango ubashe kubitekerezaho no kurushaho kubizirikana.
Turabashishikariza gutunga no gusoma Bibiliya kandi mu rurimi wumva neza; Niba hari aho udasobanukiwe neza; ifashishe urundi rurimi; wumva neza mu rwego rwo gukora ubucukumbuzi bwimbitse.
Bibiliya si inyanja nkuko benshi babivuga. Nta n’amayobera ayirimwo mu kuyisoma; nta nubwo yivuguruza nkuko bamwe babivuga.
Christian N.
Ibitekerezo
Dufisikibazomuryango Turasenga Arikotwama Mumishwano Kandindubaste Hagezekowahukana None Nahukane Nigumiruku Kandisham A Imana Mufashije Ik Kanda hano umusubize
Wowe Uvugako Bibiliya igandisha abaturage ikanabakenesha ndumva ari uburenganzira bwe gusa azasesengureneza amenye aho bumujyana.Ese yaba aruta Tramp n'abandi bayobozi b'isi bayirahiriraho. Ese wowe uguya bibiliya waba utunze ibingana iki wakuye mukuyirwanya? Ujye wita ku bikureba wibuke ko nyuma yubu buzima hari urubanza. Kandi umuntu wese ukoresha bibiliya nabi mu matorerono munsengero agamije indonke azabibazwa n'Imana ikindi aho kuvumum a uzirinde kumuyoboka wirinde no gutangayo ayawe wihahiye ku bwenge n'imbaraga zawe. hanyuma abayobeyeyo ubasengere ikizakubwirako isengesho ryawe ryagezeyo nuko uzabona bose batangiye gukor nkawe.Nubona bitabaye ibyo uzicishe bugufi nka Nebukanizari, Berushari,,Ahabu n'abandi wemeze ko Imana isumba ibyo utekereza. Kanda hano umusubize
BIBILIYA NICYO GITABO CYATUMYE ISI IBA INKENE( IBURA IBITUNGA UMUNTU BIFATIKA) UREBYE UMUBARE WABANTU BIRIRWA MUNSENGERO ZA BENE NDA NINI UFASHE IGIHE BAMARA MURUBWO BUYOBE BWABO BAWUMAZE BAKORA IBINTU BIFATIKA (GUHINGA, KWUBAKA NIBINDI TWATERA IMBERE CYANE NTIMUNYUMVE NABI SIMPAKANYE IMANA AHUBWO ICYO MPAKANA NUBURYO ABANTU BABURA IBYO BAKORA CG BABANEBWE BAKAJYA GUSHAKIRA MUMANA AMARAMUKO. NTAGO IMANA IKORESHA ABANTU BAMWE TWESE IDUKUNDA KIMWE RERO NTAGO YAKORESHA BAMWE NGO ABANDI IBIRENGAGIZE CG NGO YIYEREKE BAMWE HANYUMA ABANDI BARINDE BAPFA ITABIYERETSE Kanda hano umusubize
Umuntu ATEKEREJE BUGUFI yagirango ibyo uvuga nibyo. Cyokora ukuri ni uko GUSENGA KOKO BITWARA IGIHE RUNAKA. kandi birumvikana, NTA GIKORWA NA KIMWE KIDATWARA IGIHE. Ese gusenga nibyo bitwara igihe byonyine ? Njye rwose SINKUNDA UBUFANA ubwo aribwo bwose, ahubwo nsuzuma ibintu N'IBIPIMO BIFATIKA. Reka TUGERERANYE igihe abantu bamara mu KABARI, buri mugoroba, ijoro ryose, hari n'abarara mu kabari, bakazinduka bababwira ngo ZAMURA AMAGURU DUKOROPE ! Uwaraye mu masengesho niwe wataye igihe ariko uwaraye mu kabari we nta gihe yataye !? TUREKE UBUFANA TUVUGISHE UKURI. Ngaho nanone tugereranye igihe abantu bata mu MUPIRA BAREBA ZA ARSENAL, MANU, BARSA... Ese ubona icyo gihe cyo ari gito ra ! Icyo bata muri BETTING !? Noneho reka nsoreze ku gihe abantu bata BAREBA FILM ZA SERIES ! Aha ho biteye ubwoba. Njye ntarabohoka, naryamaga saa cyenda z'ijoro NKANUYE MURI ECRAN !! Gusenga n'ubwo bitwara igihe , NI UBUFANA KUVUGA KO ARIBYO BYA MBERE BITWARA IGIHE. Kanda hano umusubize
Yenibyokoko Arikose Nkuwumuntu Abwiye Ibyandiste Akabihakana Abashinjiyekuki?Di frere NdiMu bugade Ngahonimusubize. Kanda hano umusubize
Ndabashimiye kubitekerezo byanyu ariko ntabwo bihagije hakenewe ibiganiro imbonankubone kuri bible kuko ntiwadusobanurira ukuntu ibitekerezo pawulo yivugira ko ari ibye bihinduka ijambo ry imana. murakoze Kanda hano umusubize
Ndabashimiye kubitekerezo byanyu ariko ntabwo bihagije hakenewe ibiganiro imbonankubone kuri bible kuko ntiwadusobanurira ukuntu ibitekerezo pawulo yivugira ko ari ibye bihinduka ijambo ry imana. murakoze Kanda hano umusubize
kuki amadinyiyongera kandi bibiriya ni Imana ari kimwe jyembona ayamadini ayobya abantu benshi yishakira indonke mubantu Kanda hano umusubize
crista nagushimye, komeza, ukoleshwe numwuka wimana. Murakoze Kanda hano umusubize
BIbiliya.nijambo.ry'IMANA.kandi.ryizuye.abo bazitirira.birumvikana.KO.ataco.bari.kugerako.ntawashobora.kurwanya.IMANA. Kanda hano umusubize
Bible uragahoraho iteka ryose. " birabujijwe kugoreka bibiriya - kuyongeraho amagambo & kuyigabanyaho, ahubwo tuyivuge uko iri " Kanda hano umusubize
Iyi bibiriya iriho Ubu simpumeko imana! kandi nawe wabyanditse urabizi!!! wadobanura ute ko imana itubuza kubya nkuko bivugwa na Peter!!?? nibyishi ibyimana bisigaye my 1/3 Kanda hano umusubize
twabakurikiraga. Abakunda, ibyimana. mukoze umurego ni modeste RDC NOR KIVU RUBAYA Kanda hano umusubize
Ndashaka kugira icyo mvuga kubyo umwanditsi w'icyigisho ( Christian N.) yavuze. Byose nemeranywa nabyo, uretse inama yatugiriye yo gutangira kwiga Bibiliya DUHEREYE MU ITANGIRIRO. Ni INARARIBONYE nabonye mu mateka, itumye ngira icyo mvuga: SI BYIZA RWOSE ko UMUKRISTO, atangirira Kwiga UBUTUMWA BWIZA ahereye mu Itangiriro. Kuko iyo usoma, ugenda buri ibyo usoma UBISHYIRA MU BIKORWA. Uzarangiza isezerano rya kera waramaze KUBA UMUYAHUDI (umuyuda = juif ), kuko inyigisho ziri mu isezerano rya kera, ni izari zigenewe Abisiraheli - Abayuda, mbere y'uko urubyaro ruza. Ni nako byagendekeye William Miller: Nawe yatangiye kwiga Bibiliya yitonze cyane, ahereye mu Itangiriro. Yarangije abaye UMUYAHUDI - MUKRISTO, ni ukuvuga afite imyizerere ISHINGIYE KU MATEGEKO YA MOSE, kandi iyo myizerere rwose ni UBUYOBE, kuko NTITUGITWARWA N'AMATEGEKO YA MOSE, ahubwo dutwarwa n'amategeko ya Kristo. ( 1Abakorinto.9:20-21 ) Njye rero mbona ko mu rwego rwo kwirinda ubwo buyobe, umuntu yahera mu isezerano rishya, AKAMANZA AGACENGERWA N'INYIGISHO za GIKRISTO, noneho akazajya mu isezerano rya kera yaramaze gusobanukirwa neza aho UBUKRISTO butandukaniye N'UBUYAHUDI. Ibi biranoroha, kuko uko ugenda usoma isezerano rishya, bagenda bagaruka mu isezerano rya kera naho ukajya ujyayo gusoma kugirango wumve neza ibyo urimo usoma. Ariko gusoma UMURONGO KU WUNDI, mu isezerano rya kera, ukazabikora umaze rwose kwiga neza no gucengerwa n'isezerano rishya, nibwo uzaba Umukristo nyawe, utari IGIHINDUGEMBE cy'umukristo - muyahudi, nka William Miller n'abamukomokaho. Nibyo rwose. Yemwe abashaka kwiga Ibyanditswe byera, MUTANGIRIRE MU ISEZERANO RISHYA. Kanda hano umusubize
Rwose uvuze ibindi ku mutima, nemeranya nawe kbsa. Ntabwo watangira kwiga Bibiliya ngo uhere mu Itangiriro ube ukiri umukristo wuzuye. Byanze bikunze birangira ubaye Umukrito w'igice, ndavuga ibyambayeho aho njye ubwanjye ndi UMUYAHUDI Kuruta uko ndi UMUKRITO. Kandi mu Rwanda nta nzi hari isinagoge ngo nshobore nyoke birangire. Kanda hano umusubize
BIBLE nicyo gitabo cyonyine cyahumetswe n'imana.Nicyo gitabo cyonyine kitwereka aho twavuye,impamvu turiho n'ahantu tujya (our future).Ariko usanga abantu badashaka gukurikiza ibyo Bible ivuga.Amadini nayo akigisha nabi Bible,kandi yiyita abakozi b'imana. Ndatanga ingero nkeya.Mu gihe Bible yigisha ko hali imana imwe gusa yitwa Yehova,amadini yigisha ko hali imana 3 zitwa imana data,imana mwana n'imana mwuka wera.Mu gihe Bible yigisha ko abantu beza benshi bazasigara hano ku isi,ubwo imana izica abantu bose batayumvira ku munsi w'imperuka,amadini yo yigisha ko twaremewe kuzajya mu ijuru (Imigani 2:21,22;Yeremiya 25:33).Mu gihe Bible yigisha ko umuntu upfuye aba atumva nkuko tubisoma muli Umubwiriza 9:5,amadini yo yigisha ko upfuye aba yitabye imana.Mu gihe YESU yasabye abakristu bose kumwigana bakajya mu nzira no mu ngo z'abantu bagakora umurimo wo kubwiriza (Yohana 14:12),kandi bakabwiriza ku buntu (Matayo 10:8),amadini yo yigisha ko tugomba kujya mu nsengero,Padiri akaduha ukarisitiya na Pastor tukamuha icyacumi.Bakanga kwigisha ko icyacumi cyari kigenewe gusa ubwoko bw'Abalewi kubera impamvu yumvikana dusoma muli Kubara 18:21,24. BIBLE yagombye gutuma ISI imera neza.Ariko abantu banga kuyiga,amanyamadini nabo bakayigisha nabi bishakira inyungu zabo. Kanda hano umusubize
Ibitabo kera bafataga nkibigize bibiliya byakuwe muri Bibliya byo ntibyari impumeko y'Imana? Ese abakiristu ba kera bemeraga ziriya Biblliya zakuwemo bo ni abapagani? Abakuragamo ibyo bitabo, ko byagaragaye ko hari abakuyemo ibibangamiye inyu gu zabo ese bahabwa icyihe cyizere gituma ibyo bakoze bifatwa nka ntagatifu? Kanda hano umusubize
Ku Muvandimwe ELOI. Ndakunganira nk'umuntu wigeze rwose kwibaza ibibazo bisa n'ibi wibaza, nyuma nkabibonera IBISUBIZO BIHAMYE. Icyambere ndakubwira ko, nta kunyuranya kuriho cga kwigeze kubaho ku bitabo byera bigize ISEZERANO RISHYA. Nibyo rwose, URUTONDE rw'ibitabo 27 bigize isezerano rishya, abakristo bose bararwemera. Ndetse n'igihe bakocaguranaga mu binyejana bya mbere, urugero nko muri 325, muri 381, ntabwo bapfaga URUTONDE rw'ibitabo byemewe na bamwe bitemerwa n'abandi, oya rwose. Bemeraga urutonde rumwe rw'ibitabo, ariko ntibumvikane ku busobanuro bw'inyigisho runaka. Ikinyuranyo kiri mu isezerano rya kera, aho Bibiliya za Kiliziya Gaturika zifite ibitabo 46, naho Bibiliya z'abandi bakristo bose basigaye zikagira ibitabo 39. Ese icyo kinyuranyo gituruka he? Tuzi ko isezerano rya kera ryari rinahari ryaruzuye mbere y'uko Yesu aza mu isi. Dusoma mu Abaroma.3:1-2: ngo: «nuko ABAYUDA barusha abandi iki? Abayuda babarusha mu buryo bwose. Irya mbere NI UKO BABIKIJWE IBYAVUZWE N'IMANA.» Abo BAYUDA ba mbere ya Yesu, mu gihe cya Yesu, na nyuma ya Yesu, NTIBIGEZE na rimwe bemera ibitabo 46. Niba ujijutse, uzashyire muri Play store " hebrew Bible", bazaguha Bibiliya z'abayuda b'iki gihe, zo zigizwe n'isezerano rya kera gusa maze nawe wirebere, zose zigizwe n'ibitabo 39 gusa. Abantu rero bemera ibitandukanye N'ABABIKIJWE IBYAVUZWE N'IMANA, ibyo ni ibyabo. Ese ibyo bitabo Gaturika yongeramo yabikuye he? Ntabwo ari Gaturika yabihimbye, oya rwose. Ibyo bitabo byahozeho mu bisiraheli, ariko ba nyiri ubwite NTIBABIFATAGA NK'IBITABO BYERA, niyo mpamvu byitwa livres APOCRIPHES cga ibitabo BIHISHWE. Niyo mpamvu bitasomerwaga abizera mu materaniro, kuko nyine ba nyiri ubwite batigeze babifata nk'ijambo ry'Imana mu mateka yabo yose kugeza n'uyu munsi. Uretse rero ko kamere muntu igoye, umuntu asanzwe ari MUDAKURWA KU IJAMBO, iyo yibeshye atabyemera ahubwo atsimbarara ku kinyoma kugeza ashizemo umwuka, naho rwose ABO BAVANDIMWE BIHAYE GUSHYIRA MU ISEZERANO RYA KERA IBITABO ABAYAHUDI UBWABO BADASHYIRA MU GITABO CYABO, nta gushidikanya ko bibeshye. Kuko ntiwamenya ibintu kurusha ba nyirabyo. NIBA BA NYIRABYO BATEMERA IBYO BITABO, GATURIKA IBYEMERA ISHINGIYE KUKI? Kanda hano umusubize


text:
Abanyarwanda b’ingeri zose babyakiriye mu buryo butandukanye , ariko abenshi bagahuriza ko u Rwanda rukwiye kuyoborwa n’umuntu ukiri muto, ufite imbaraga kubera umuvuduko mu iteramere rufite, abagore bakaba badahabwa amahirwe yo kwicara ku ntebe yo kujya ku isonga ry’ibibazo igihugu gihanganye na byo.
Ikinyamakuru Umwezi, nyuma yo kumva ibyatangajwe na Perezida wa Repubulika, cyegereye abantu b’ingeri zinyuranye barimo abanyapolitiki, abihaye Imana, abayobozi bakiri bato, abagore, abakorera Leta n’abikorera, bagera kuri 80. Mu bitekerezo batanze, bose 100% bemeza ko nyuma ya manda ya Perezida Kagame n’ubundi hakenewe umuntu ufite imbaraga, ufite ubunararibonye, ubushishozi, kandi ushoboye gukomeza umuvuduko u Rwanda ruriho. Muri bo 80% bahakanye batsemba ko u Rwanda rutaragera aho ruyoborwa n’umugore, ko hakiri kare cyane, bigomba gufata igihe igihugu kikabanza kwiyubaka, kuko kugeza ubu abagore ubwabo bakigenerwa imyanya mu buyobozi, bataragera igihe cyo kuyigeraho ubwabo bayihataniye. Dore bamwe muri bo ibisobanuro batanze:
Prof Rwanyindo Ruzirabwoba, inanaribonye akaba umucukumbuzi n’umusesenguzi mu birebana na politiki, mu kiganiro twagiranye yatubwiye ko kuwa 16/10/2010 Perezida Kagame yavuze ubwa mbere ko narangiza manda yemererwa n’amategeko nta yindi azasaba, kandi ko icyo yavuze atajya asubira inyuma. Prof Rwanyindo yakomeje atubwira ko Perezida Paul Kagame bamubajije uko u Rwanda ruzamera ubwo azaba arangije manda ze, ngo abasubiza ko muri Miliyoni zisaga 10 z’abanyarwanda atabonyemo umusibura ryaba ari ishyano kandi na we ubwe ataba yarubatse system ye ku buryo atabona umusimbura.
Prof Rwanyindo Ruzirabwoba yagize ati “Abantu nka Perezida Paul Kagame ntibaboneka ibihe byose, baboneka mu bihe runaka, bakazongera kuboneka hashize imyaka myinshi. Iyo bacyuye igihe babona ubasimbura ariko ubasimbuye ntaze ari bo.”
Yakomeje adutangariza ko kera Ruganzu II Ndoli yasimbuwe n’umuhungu we Mutara Muyenzi (Semugeshi), ariko ntiyakora nka se. Cyilima Rujugira yasimbuwe na Kigeli Ndabarasa ariko aza adasa na se ariko u Rwanda rwakomeje kubaho. Yakomeje aduha ingero nyinshi, kuko Nelson Mandela yasimbuwe na Mbeki akaza atari nka we, Julius Nyerere yahaye Tanzaniya umurongo ariko abamusimbuye na bo ntibamera nka we. Yatubwiye kandi ko hari ababaye ibitangaza ariko bakaba batakiriho ariko ibihugu byabo bigakomeza kubaho, aha urugero atanga ni Abraham Lincoln wishwe, Umwamikazi w’ubwonngereza Victoria II agiye igihugu cyakomeje kubaho, mu Buhinde igihe cya Ghandi na we ni uko. Yagize ati “Perezida Kagame afite impano yiherewe n’Imana ariko ntihabwa benshi. N’ubwo atanga icyerekezo ariko afite abajyanama.”
Kugendera ku muvuduko wa Perezida Kagame bisaba umuntu ufite imbaraga
Prof. Rwanyindo Ruzirabwoba, Umuyobozi w’Ikigo cy’Ubushakashatsi ku iterambere n’amahoro (IRDP), yatangaje ko Perezida Paul Kagame yubatse umusingi ukomeye w’igihugu kandi akaba akurikiza amahame yose ya FPR n’Itegeko Nshinga. Uwamusimbura rero ngo akaba asaba kuzakomeza icyerekezo yatangiye ariko bijyanye n’ibihe uko bizaba bimeze. Atangaza ko we abona uwazasimbura Perezida Kagame yagombye kuba ari mu kigero kiri hagati y’imyaka 40 na 60 y’amavuko kuko ngo aba akiri umusore afite ingufu zose, ubuzima buzira umuze, yemera impinduramatwara kandi afite ibitekerezo bihamye. Yagize ati “Uri munsi y’imyaka 40 aba akiri muto cyane, urengeje 60 na we ntiyahangana n’ibibazo u Rwanda rufite.”
Niyonsenga Théodomir, Umunyamabanga mukuru wungirije ushinzwe urubyiruko mu ishyaka PSD, yatangaje ko uko Perezida Kagame ayoboye igihugu biri ku rwego rwiza, kugendera rero kuri uwo muvuduko wo gukomeza guteza igihugu imbere, bisaba imbaraga koko ku buryo kuzamusimbura ku buyobozi bw’igihugu bisaba umuntu ufite imbaraga n’ibitekerezo bihamye. Yagize ati “Uyu muvuduko igihugu kiriho ntiwagiha umuntu udafite imbaraga ngo ashobore kugendere ku rugero Perezida Paul Kagame arimo kukiyoboreraho.”
Niyonsenga kandi asanga ko kuba umusore byonyine bidahagije kugirango ayobore igihugu, kuko habaho abasore bagendana intege nke, ariko hari n’abakuze badafite ibitekerezo bihamye. Aha yagize ati “ Twebwe nk’abanyarwanda dukeneye uwaduteza imbere uwo yaba ari we wese.”
Madame Ingabire Marie Immaculée, Perezida wa Transparency Rwanda, atangaza ko we hari akantu gato atandukanyaho na Perezida Kagame, aho avuga ko abaye umugore byaba ari akarusho. Yagize ati “Abanyarwanda twese tureshya imbere y’amategeko, tukaba tugomba guhabwa amahirwe n’uburenganzira bingana, kandi bifatiye ku bushobozi bwa buri wese; bityo rero kuba umugore kuri jyewe si akarusho ahubwo ni uburenganzira.”
Yakomeje adutangariza ko abona umuntu uzasimbura Perezida Kagame akwiye kuba ari umuntu ukiri muto, ufite imbaraga, ubushake, ubushobozi no gukunda igihugu ku buryo yacyitangira. Ashobora kuba umugore cyangwa umugabo.
Kuvuga umusore bivuga ufite ibitekerezo bihamye
Bwana Kayigema Anicet, Umunyamabanga nshingwabikorwa w’ihuriro nyunguranabitekerezo ry’imitwe ya Politiki yemewe mu Rwanda, we asanga igihe Perezida wa Repubulika avuze ko uwamusimbura ku buyobozi bw’igihugu agomba kuba ari umusore, yaravugaga umuntu ufite imbaraga z’umubiri n’iz’ibitekerezo, atavugaga urubyiruko. Yatangaje ko icyifuzo cya Perezida wa Repubulika cyerekana ko u Rwanda rumaze gutera intambwe muri Demokarasi ku buryo kurushakamo umusore wayobora igihugu bishoboka. Yagize ati “ Aho igihugu kigeze kukiyobora birasaba imbaraga nyinshi, ku buryo rero izo mbaraga umuntu yavuga ko ari umusore, ni ukuvuga umuntu ugifite imbaraga.”
Patrice Murama, Umunyamabanga Nshingwabikorwa w’Inama Nkuru y’Itangazamakuru, yadutangarije ko yakiriye neza icyifuzo cya Perezida wa Repubulika, kuko bikomeza gushimangira isura nziza y’u Rwanda rw’ejo hazaza Perezida Paul Kagame areba kandi yifuza ko abanyarwanda bose bazageraho. Yagize ati “Perezida wa Repubulika muri buriya butumwa yatanze njye mbona asa n’uteguza abanyarwanda benshi cyane cyane abafite ubushobozi, n’inzego zinyuranye gutangira gutoranya umuntu ufite ubushobozi, ufite imbaraga, ufite ubwenge, ufite ubuhanga, ushobora kuyobora u Rwanda.” Yakomeje adutangariza ko kuvuga biriya kare ari ukugaragaza icyizere afitiye abo bakorana, kuko iyo ugeze mu buyobozi bunyuranye usanga abenshi ari abafite imyaka mito, kandi umuvuduko igihugu gifite na bo bawufiteho uruhare. Urwo rubyiruko arubonamo guhangana n’ibibazo by’ejo hazaza u Rwanda rufite.
Umugore guhabwa umwanya wa Perezida wa Repubulika ntibyumvwa kimwe
Prof Rwanyindo Ruzirabwoba, k’ubwe yadutangarije ko Perezida Kagame yahaye umugore agaciro, kandi yatumye umunyarwanda ava ku bitekerezo bya kera amenya ko bose bafite agaciro kamwe icyo barushanwa ari ingufu z’amaboko. Yakomeje agira ati “Abagore bifitiye icyizere ariko ntibaraba benshi baracyari mu nzira kuko bakibikangurirwa. Kwiyizera ubwabo ntibirabajyamo, haracyari kare, igihe cyo kubaha umwanya wo kuyobora igihugu ntikiragera. Abagore ntibaratinyuka. Tugize amahirwe tukamubona byaba ari akarusho ariko ntiturahagera.” Yakomeje agaragaza impungenge ze kandi avuga ko afite ubwoba ko hari ahajya haboneka intege nke abanyarwanda bakabyita ko ari iby’abagore, kandi ko n’ibihugu bidukikije bitarahindura imyumvire ku buryo byakubaha umugore. Ikindi yatangaje gikomeye ni uko abagabo batarahinduka cyane ku buryo bashyigikira byimazeyo imiyoborere y’umugore.
Kayigema Anicet yaba Niyonsenga Théodomir, basanga abagore bagenda baragaragaza ubushobozi bwabo, ariko bakaba bagomba gukomeza kugira ngo bazageze mu mwaka wa 2017 bamaze kwemeza abanyarwanda ko bashoboye.
Niyonsenga yagize ati “Abagore bashishikarijwe kwinjira mu nzego zifatirwamo ibyemezo, barihuta kandi imyanya barimo barayikora neza. Nibikomeza bitya 2017, izagera baramaze kwigaragaza ku buryo abanyarwanda bazaba bababonamo ubushobozi buhagije, bashobora kuzagirira umwe muri bo icyizere.”
Kayigema yagize ati “Kuva na kera hari abagore bari mu nzego nkuru z’ubuyobozi bw’igihugu, kuba abanyarwanda bamaze kubona abagore benshi bari mu nzego nkuru z’ubuyobozi bw’igihugu, kandi babishoboye, jye ku giti cyanjye mbona nta mpungenge zihari umugore yatorwa n’abanyarwanda.”
Patrice Murama atangaza ko igihe hari amakimbirane hitabazwa umugore kuko bafatiye runini imibanire myiza y’abantu. Yagize ati “Abaye ari umugore byarushaho kunoza imibanire y’u Rwanda n’ibindi bihugu kandi bigashimangira ubumwe bw’abanyarwanda. Ariko nanone byaterwa n’uwo abanyarwanda bahitamo kubayobora.”
Ingabire Marie Immaculée we avuga ko abanyarwandakazi bose batari mu rwego rwo gukomereza ibikorwa tumaze kugeraho aho byari bigeze, nk’uko n’abagabo bose batabishobora. Yagize ati “Icyo nshaka kuvuga ni uko hari abanyarwanda babishobora, aba tukaba tubasanga mu bagore no mu bagabo n’ubwo ntahamya ko ari benshi cyane, ariko uko bangana kose si umwihariko w’abagabo gusa. Ariko ndashimangira ko hari abanyarwandakazi babishobora kandi igihugu ntikidindire na gato.”
Yakomeje adutangariza ko yemera ko abanyarwandakazi na bo bashoboye, ahubwo ikibazo cyabaye ari uko bakomeje guhezwa, gusuzugurwa no kwamburwa uburenganzira bwose, bityo ntibahabwe amahirwe angana n’ay’abagabo kugira ngo na bo bagaragaze icyo bashoboye. Akomeza agaragaza ko iyo urebye amateka y’u Rwanda usanga igihugu cyarayobowe n’abagabo benshi cyane mu nzego zose kuva rwabona ubwigenge ariko ntigitere imbere. Yagize ati “Twageze kuri Jenoside yakorewe Abatutsi se u Rwanda rutayoborwa n’abagabo bagera kuri 99%? Ubuyobozi rero ntibushingira ku gitsina, ahubwo bushingira ku bushobozi n’ubushishozi, gukunda igihugu n’ubwitange. Izi ndangagaciro, umugore ashobora kuzigira nk’uko n’umugabo yazigira, ntaho bihuriye n’igitsina cy’umuntu.”
Abaturage ntibavuga rumwe n’abanyapolitiki
Abaturage bamwe bemeye kugirana ikiganiro n’ikinyamakuru Umwezi, ntibahamanya n’abanyapolitiki ku birebana n’ukwiye gusimbura Perezida Kagame mu 2017. Abenshi bavuga ko uwasimbura Perezida agomba kuba ari umuntu w’inararibonye kandi afite ibitekerezo bihamye, witeguye guhangana n’ibibazo igihugu gifite no kubibonera umuti, ariko ko babona abagore bakishakisha batari bagera ku rugero rwo kuyobora igihugu.
Sekiroro Eugène wo mu karere ka Nyanza, yatangaje ko abona abagore barimo abayobozi beza ariko bataragera ku rwego rwo kuyobora igihugu, ati “Ntibaritegura kandi ni mu gihe kuko bagishishikarizwa kwinjira mu nzego zifatirwamo ibyemezo, kuba rero abari mu nzego z’ubuyobozi, batari bumvisha bagenzi babo bo mu nzego zo hasi kuzinjiramo, ni icyerekana ko bataritegura kuba bayobora igihugu.”
Tumubajije ku birebana n’abasore, atubwira ko kuba umusore bitavuga kugira imyaka runaka, ahubwo ari ukumenya gufata icyemezo gikwiye mu gihe gikwiye no gukorana imbaraga, bitabirimo ubuhubutsi.
Umwe mu bihaye Imana twaganiriye utarashatse ko dutangaza amazina ye, yadutangarije ko uzasimbura Pereida Kagame igihe azaba asoje manda ye hakenewe umusore mu bitekerezo atari mu gihagararo, ukuze mu mitekerereze, ufite ubunararibonye muri Politiki, kuko ukiri muto aba agikeneye gukura, agikeneye guhabwa inama nyinshi.
Ku birebana n’uko umwanya wa Perezida wa Repubulika wahabwa umugore, yadutangarije ko hakiri kare cyane kuko igihugu cyicyiyubaka, umugore atashobora umuvuduko gifte. Yakomeje avuga ko ibyo byazatekerezwaho nka nyuma y’imyaka 30. Icyo gitekerezo ariko akaba atacyisangije wenyine kuko n’abandi bakora umurimo umwe na we, twaganiriye, bahuriza kuri iyo ngingo.
Ubwanditsi


text:
Aho ntukiba mu mwijima kandi umucyo waraje?
Ubusanzwe tumenyereye ko isi imurikirwa n’ibintu bibiri aribyo izuba ndetse n’ukwezi, ibi iyo bidahari haba hari icyo twita umwijima, kuko bisimburana buri munsi.
Gusa nubwo ibi ari ibinyarumuri tubona bitugirira akamaro ka buri munsi, dukenera mu mibereho yacu kandi koko bikaba bigafite bigera aho bikazima.
Hari igihe utaba ubona na kimwe bigasaba gushaka ikindi wifashisha, nibwo usanga abantu bari kugenda bamurika imuri abandi bakagenda bitonze ngo badasitara kuko aho baba bagenda haba hatabona.
……….” Nijye mucyo w’isi. Unkuriira ntazagebda mu mwijima na hato, ahubwo azaba afite umucyo w’ubugingo” Yohana 8:12
Birababaje kuba umucyo nyakuri utajya ugera ubwo uzima warabonetse, uhari, ariko abantu bakaba batarabimenye kugeza n’ubu, hakaba hari abakigendera mu mwijima ubuzima bwabo budafite ikibumurikira bamenze nk’abayobagurika.
Yesu niwe mucyo w’isi bivuze ko niba utaramwizera utaramwakira nk’umwami n’umukiza w’ubugingo bwawe, ukiyoba kuko ukiri mu mwijima. Rero ukeneye urumuri, ukeneye uwakumurikira ngo ubashe kugera iyo ujya.
Ntawe yanga kumurikira, nta mbaraga akoresha ngo umwemerere cyakora arabigusaba, byakubera byiza, byakubera iby’ummaro, wagira umugisha, wagira ihirwe, wabaho ubuzima bw’umucyo umurikiwe na Kristo.
Uyu aragukeneye ngo akumurikire uve munzira z’umwijima, kuko ntakiza kizibamo. Haberamo ibibi gusa, abaho barababaye, ntabyishimo bihaba, nta mugisha uhaba, nta mahirwe y’ubuzima ahaba, nta kizere cy’ejo hazaza gihari kuko satani abahoza mu bwihebe. Ariko Yesu iyo aje, nawe ukamwemerera ukamuha ubuzima bwawe aguha icyerekezo.
Yesu ababazwa nuko yaje mu be ariko ntibamwemere, ariko icyiza nuko abamwemeye bose bakizera izina rye yabahaye ubushobozi bwo kuba abana b’Imana. Yohana 1:11-12
Emera gusohoka mu mwijima, ugendere mu mucyo, Wemere Kristo akumurikire, kubyemera nta gihombo bigufitiye inyungu kandi uzabona ko utayobye, nubyemera uzasanga utaribeshye, uzaba ufite umucyo w’ubugingo.


text:
Umuceli ni ikiribwa kiribwa n’abantu benshi mu Rwanda ariko usanga benshi bazi kuwutegura mu buryo bumwe ukoze ishyano akaba azi kuwutegura mu buryo bubiri kandi uri wonyine, nyamara hari uburyo wawutegura uvanze mo ibindi biribwa.
Dore uko wawutegura uvanzemo amashaza n’amagi.
Fata igitunguru ugikatemo udusate dutoya
Tonora tungurusumu, uzisekujre nurangiza ufate akayiko gato 1
Koresha amavuta y’ubuto ibiyiko 3
Umuceli garama 300
Amashaza garama 150
Karoti imwe uyikatemo uduce dutoya
Igitunguru cy’ibibabi (puwaro) nacyo ugikatamo uduce dutoya
Amagi abiri
Jambo cyangwa Sosiso
Umunyu
Uko bitegurwa
Fata amavuta yawe uyacamutse namara gushya ushyiremo igitunguru na tungurusumu, nibimara gushya ushyiremo umuceli n’umunyu ukarangane. Nibimara gufata irangi sukamo amazi ureke umuceli ushye neza.
Umuceli iyo umaze gushya ufata indi safuriya cyangwa ipanu irimo amavuta makeya ushyiremo amagi abiri wakubise neza nk’ugiye guteka umureti ariko wirinde ko ushya. Hanyuma ufate indi safuriya cyangwa ipanu irimo amavuta make ushyiremo ya magi abiri wakubise, sa nk’uteka umureti ariko ntureke ngo ushye wukuremo utarakomera uwukatemo udupande dutoya udushyire ku ruhande.
Iyo umureti umaze kuwukura ku ziko ufata ipanu cyangwa isafuriya wari wawutetsemo ugashyiraho jambo cyangwa sosiso wakasemo uduce duto hanyuma ugashyiramo amashaza wabanje kuyatogosa, shyiramo karoti na puwaro nabyo wakase uduce duto.
Komeza ugaragure nibimara gufata irangi ufate wa muceri wahiye uwusukemo, komeza uvange ushyiremo na wa mureti wakase maze ubirekere ku muriro muke mu gihe cy’iminota itanu.
Komeza ubikarange nubona byahinduye isura ufate wa muceri wahiye uwusukeho maze uvange ushyireho na wa mureti wakase maze ureke bishye nk’umunota nko mu minota 5 ku muriro muke.
Kugira ngo ubitegure bisa neza ushobora gushyiraho ibibabi bya perisile hejuru mu gihe ubyaruye.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
5 Abami bose b’Abamori+ bari hakurya ya Yorodani mu burengerazuba, n’abami bose b’Abanyakanani+ bari batuye hafi y’inyanja, bumvise ko Yehova yakamije amazi ya Yorodani imbere y’Abisirayeli kugeza igihe bamariye kwambuka, imitima yabo irashonga,+ bacika intege bitewe n’Abisirayeli.+
2 Icyo gihe Yehova abwira Yosuwa ati “shaka amabuye atyaye, wongere ukebe+ Abisirayeli ku ncuro ya kabiri.”
3 Nuko Yosuwa ashaka amabuye atyaye, akeba Abisirayeli igihe bari i Gibeyati-Haraloti.+
4 Icyatumye Yosuwa abakeba ni uko abantu bose bavuye muri Egiputa, ni ukuvuga abagabo bose bashoboraga kujya ku rugamba, bari baraguye+ mu butayu igihe bari mu nzira bava muri Egiputa.
5 Abantu bose bari baravuye muri Egiputa bari barakebwe, ariko abantu bose bavukiye mu butayu igihe bari mu nzira bava muri Egiputa ntibari barakebwe.
6 Abisirayeli bamaze imyaka mirongo ine+ bagenda mu butayu, kugeza aho abagabo bose bashoboraga kujya ku rugamba bari baravuye muri Egiputa bapfiriye bagashira, kubera ko batumviye ijwi rya Yehova. Yehova yari yarabarahiye ko batari kuzabona igihugu+ Yehova yarahiye ba sekuruza ko azaduha,+ igihugu gitemba amata n’ubuki.+
7 Yabasimbuje abana babo.+ Abo ni bo Yosuwa yakebye, kuko batari barigeze bakebwa. Ntibari barakebwe igihe bari mu nzira.
8 Nuko bamaze gukeba abagize ishyanga bose, baguma mu nkambi bararuhuka, kugeza aho bakiriye.+
9 Yehova abwira Yosuwa ati “uyu munsi nabakuyeho umugayo mwashyizweho n’Abanyegiputa.”+ Nuko aho hantu bahita i Gilugali+ kugeza n’uyu munsi.
10 Abisirayeli bakomeza gukambika i Gilugali. Nuko ku mugoroba w’umunsi wa cumi n’ine w’uko kwezi,+ bizihiriza pasika mu bibaya byo mu butayu bw’i Yeriko.
11 Ku munsi wakurikiye pasika batangira kurya ibyeze muri icyo gihugu. Kuri uwo munsi bariye imigati idasembuwe+ n’impeke zokeje.
12 Umunsi Abisirayeli batangiriyeho kurya ibyeze mu gihugu, manu ntiyongeye kuboneka.+ Muri uwo mwaka batangiye kurya ku byeze mu gihugu cy’i Kanani.+
13 Igihe kimwe Yosuwa yari hafi y’i Yeriko, yubuye amaso abona umugabo+ wari uhagaze imbere ye, yakuye inkota.+ Yosuwa aramwegera aramubaza ati “uri kumwe natwe cyangwa uri kumwe n’abanzi bacu?”
14 Aramusubiza ati “oya, ahubwo nje ndi umugaba w’ingabo za Yehova.”+ Yosuwa abyumvise yikubita hasi yubamye,+ aramubwira ati “nyagasani, ni iki ushaka kubwira umugaragu wawe?”
15 Uwo mugaba w’ingabo za Yehova asubiza Yosuwa ati “kuramo inkweto kuko aho hantu uhagaze ari ahera.” Yosuwa ahita abigenza atyo.+
Yohereze
Yohereze
BIBILIYA-UBUHINDUZI BW'ISI NSHYA
Yosuwa 5
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
1. Isomo rya mbere riratwereka umuryango w’Imana wari waratereranywe n’abari bakwiye kuwurebera no kuwereka inzira. Ihumure Imana itanga, ni uko igaragaza ko n’ubwo abashumba baba ibirura, ntibite kuzo bashinzwe, Imana yo ntishobora gutererana abana bayo. Niyo mpamvu igize iti: “Jyewe nzakoranya ayarokotse mu mashyo yanjye, nyavane mu bihugu byose nayatatanyirijemo, nyagarure mu biraro byayo maze yororoke. Nzayashinga abashumba bayaragire; kuva ubwo ntazongera kugira ubwoba cyangwa ngo akangarane, kandi nta na rimwe muri yo rizongera kuzimira.” Ni ikigaragaza uburyo Imana ihangayikira abayo kandi ikagaragaza ko yita kuri buri wese mu bana bayo. Ibishobora gutatanya intama zayo ni byinshi, ibyazihungabanya ni byinshi ariko ntajya azitererana ahubwo arazikurikira akazihumuriza. Ngiyo impamvu ituma umutima wacu urarikira Imana yo muremyi n’umubyeyi wacu, ngiyo impamvu ituma tugira ishyaka ryo guharanira ko ingoma yayo yatwogeramo ikogera no mu bandi. Niyo ubwayo itugoboramo “Dawudi umumero, umwuzukuru w’indahemuka; uza ari umwami ufite ubushishozi, kandi uharanira ubutabera n’ubutungane.”
2. Pawulo ati: “Kristu ni We mahoro yacu… Muri We, mwebwe abari kure y’Imana kera mwigijwe bugufi yayo mubikesha amaraso ya Kristu. Koko rero; Abayahudi n’abatari bo yabahurije mu muryango umwe, maze aca urwango rwabatandukanyaga.” Pawulo arahera ku rwango rwari i Yeruzalemu, rwatumaga abantu badashobora gusabana no kubana neza kugera n’ubwo mu rusengero urwo rwango rwageragamo kuko hari igice cy’abapagani, icy’ababonwaga nk’abadasukuye, icy’abataragenywe, hakaba n’ikindi cy’abahebureyi bumvaga bo ari intungane kandi ko aribo bakwiye kuba baba bonyine muri iyo ngoro ya Nyagasani. Pawulo rero ati mumenye ko Kristu ari We mahoro yanyu, ntavangura, ntaca imanza kuko buri wese ari umwana we kandi akaba azi impamvu y’ibitutumbira mu mutima wa buri wese.
Nta kwishyira heza kugera ubwo twumva ko ari twe tugomba kubaho twenyine, ko abandi ari ibicibwa, nta kuba mu rwango kandi Yezu yaratubohoye ingoyi y’inabi no kugira amatiku k’umutima. “Yakuyeho itegeko n’amabwiriza ariherekeza, kimwe n’imigenzo yabyo, kugira ngo bombi ari Umuyahudi ari n’utari we, abahindure umuntu umwe mushya muri We bityo agarure amahoro, maze bombi abagire umubiri umwe, abagorore n’Imana abigirishije umusaraba we, awutsembeshe inzangano zose.”
3. Ivanjili iratugaragariza Yezu agirira impuhwe imbaga yari aho, imeze nk’idafite umushumba. Yezu yari azi ibibazo uwo muryango warimo, yari azi ibibi wakorerwaga, niyo mpamvu agize impuhwe kuko azi ko mbere yuko uwo muryango ubona umugati n’aho wikinga imbeho, ukeneye ijambo ryiza riwuhumuriza, riwereka ko ukwizera kudahungabanywa n’umuyaga. Yezu azi ko uwo muryango icyo ukeneye cyane ari umuntu uwukunda, akawumva, akawuba iruhande. Ukeneye kumva ijwi ry’uwubwira nk’uko Yezu yabibwiye intumwa ze ati “Nimuze ahitaruye hadatuwe, maze muruhuke gatoya.”
4. Nitwige natwe kuruhura abandi, nitwirinde kubakorera imitwaro iremereye kandi muri twe twirinde urwango, twirinde ivangura iryo ari ryo ryose, twakire uje atugana wese nk’umwana w’Imana kuko Yezu, “Abayahudi n’abatari bo twese yaduhurije mu muryango umwe, maze aca urwango rwadutandukanyaga rwari rumeze nk’urukuta rwari hagati yacu.”
P. Jean Damascène MUGIRANEZA


text:
Imbogo yatorotse Pariki y’Ibirunga ikomeretsa umuturage, barayica
Imbogo yavuye muri Pariki y’Ibirunga ikomeretsa umuturage wo mu Murenge wa Rugarama, muri Burera, ajyanwa mu bitaro na yo bahita bayica.
Ababibonye biba bavuga ko kuri uyu wa 06 Kamena 2916, mu ma saa kumi n’ebyiri za mu gitondo, imbogo eshatu zavuye muri Pariki y’Ibirunga mu gice kiri ku kirunga cya Muhabura, zirwana zijya mu baturage bo mu Murenge wa Rugarama, ebyiri zisubirayo, imwe irahaguma.
Yahise ngo yirara mu baturage iteza umutekano muke, isingira umuturage witwa Manirakiza Fidèle, imutera ihembe, iramujugunya arakomereka, bahita bamujyana mu Kigo Nderabuzima cya Rugarama, nyuma bamujyana ku Bitaro bya Ruhengeri.
Nyirakamanzi Marie Chantal, Umunyamabanga Nshingwabikorwa w’Umurenge wa Rugarama by’agateganyo, avuga ko kuri ubu uwo wakomeretse nta kibazo kindi afite.
Agira ati “(Imbogo) Yikoreye umuntu ku mahembe iramujugunya, yakomeretse mu rushyi rw’akaboko, niho yamuteye ihambe. Nta kibazo afite…ni ihembe yamukubise ku rushyi rw’akaboko, kubera yanamujugunye yari yakomeretse inyuma mu ijosi, ubwo ni ibyo bagiye gutunganya.”
Iyo mbogo imaze gukomeretsa umuturage, abaturage ngo bahise bayitangatanga barayica, birwanaho.
Ibyo bikimara kuba ubuyobozi bw’umurenge n’ubw’Ikigo cy’u Rwanda gishinzwe Iterambere (RDB) bwahise buhagera, buhumuriza abaturage.
Abaturage basabwe ko mu gihe babonye inyamaswa yavuye muri Pariki bazajya bavuza amadebe n’amajerekani kugira ngo igire ubwoba isubire muri Pariki aho kuyica. Abakozi ba RDB bahise batwara iyo mbogo yishwe n’abaturage.
Si ubwa mbere imbogo iva muri Pariki y’Ibirunga igakomeretsa umuturage. Muri Kamena 2013, na bwo imbogo yavuye muri Pariki ijya mu baturage bo mu Murenge wa Cyanika, batangira kuyikomera, isingira umwe, imuterera mu kirere, arakomeraka bikomeye.
Mu rwego rwo gukumira inyamaswa ziva muri Pariki y’Ibirunga zijya mu baturage, ubuyobozi bw’iyo Pariki bwashyizeho urukuta rw’amabuye inyuma yarwo banahacukura umusingi.
Izo ziza mu baturage ngo ni iziba zarusimbutse. Gusa ariko ngo iyo zangirije abaturage, hakurikizwa itegeko, hakishyurwa ibyangijwe.


text:
Ku cyumweru tariki ya 15 Mutarama 2017, mu karere ka Gatsibo hatangijwe imyitozo ngororamubiri rusange. Icyo gikorwa ngarukakwezi cyitabiriwe n’ingeri zose harimo n’umusaza w’imyaka 75 y’amavuko.
Umuyobozi w’Akarere ka Gatsibo, Gasana Richard, aganira na Panorama, yadutangarije ko iyi gahunda ije mu rwego rwwo kwesa imihigo akarere ndetse n’igihugu muri rusange bihaye, kugira ngo abaturage bose bakore siporo bibafashe kugira ubuzima bwiza.
Agira ati “Twazindukiye mu gikorwa cy’imyitozo ngororamubiri rusange. Hitabiriye abantu benshi kandi mu byiciro bitandukanye, Komite nyobozi y’Akarere, abakozi b’Akarere, urubyiruko, abantu bakuru, inzego zishinzwe umutekano….., nyuma hatanzwe ubutumwa bukangurira abantu gukora siporo kugira ngo bagire ubuzima buzira umuze.”
Uyu muyobozi w’Akarere yakomeje atangaza ko imyitozo ngororamubiri itareba urubyiruko gusa, kuko buri wese mu cyiciro arimo bimufasha kugira ubuzima buzira umuze. Ati “Agashya kagaragaye ni umusaza witwa Camille Bonane wo mu murenge wa Kabarore ufite imyaka 75 witabiriye siporo guhera itangiye kugeza irangiye. Yirukanse hamwe n’abandi mu rugendo rugera kuri Kilometero enye anakora n’indi myitozo yo kunanura umubiri.”
Nk’uko Umuyobozi w’akarere yakomeje abidutangariza, nyuma y’imyitozo abayitabiriye bahawe ubutumwa bujyanye no kumenya akamaro k’imyitozo ngororamubiri mu buzima bw’umuntu, banahabwa n’ubundi butumwa bw’incamake, burebana na gahunda zinyuranye za Leta.
Iyi gahunda ni ngarukakwezi izajya iba mu cyumweru cya mbere cy’ukwezi, ariko abaturage ndetse n’ibigo by’abikorera bashobora kwitabira siporo ya buri cyumweru yo ku wa gatanu, bakifatanya n’abakozi b’akarere.
Mu kwezi kwa kabiri biteganyijwe ko abaganga bo mu bitaro bya Kiziguro na Ngarama bazafasha abaturage kwisuzumusha indwara zinyuranye mu rwego rwo kureba uko umubiri wabo uhagaze, kandi kikazaba igikorwa gihoraho uko bakoze imyitozo ngororamubiri ku bantu bose (Siporo rusange).
Panorama


text:
Umuhanzi Abayizera Grace wamenyekanye nka Young Grace avuga haribyo yinubiye byatumye igitaromo cye kigenda nabi.
Umuhanzi Abayizera Grace wamenyekanye nka Young Grace avuga haribyo yinubiye byatumye igitaromo cye kigenda nabi.
Mu gitaramo Young Grace yagize tariki ya 02/Ukuboza mu karere ka Rubavu cyo kumurika Alubumu ye avuga cyitagenze neza kubera imvura yatumye abari bagiye kureba iki gitaramo cya Young Grace bakireba nabi kuko bari bitaruye aho cyaberaga bahunze imvura.
- Young Grace ari kurubyiniro rwa Rubavu ahabereye igitaramo
Ku rundi ruhande Young Grace yatangaje ko icyo yari agendereye yakigezeho n’ubwo imvura yaguye ikaba nyinshi igitaramo ntikigende nk’uko cyari kugenda itaguye.
Aganira na Imirasire yagize ati “Igitaramo cyari kitabiriwe ugereranyije gusa nkigera ku rubyiniro naririmbye zimwe mu ndirimbo ziri kuri Alubumu yanjye imvura itangira kugwa”.
Umuraperikazi Young Grace yavuze ko n’ubwo byamubabaje nta kundi yari kubigenza kuko ntawizera ikirere gusa avuga ko yishimiye abafana b’umuziki we bari bagiye kumushyigikira.
Yashimiye kandi abantu bose bagize uruhare kugira ngo agere ku rwego ari ho ubu. Abo yashimiye harimo ababyeyi be bari bitabiriye icyo gitaramo bari kumwe na bamwe mu bo mu muryango we yanashimiye kandi abakunda umuziki we, itangazamakuru n’abandi bose bamufashije mu buhanzi bwe.
Bamwe mu bitabiriye igitaramo banenze imitegurire yacyo bavuga ko batari bakwiye gutegura ko igitaramo kibera mu busitani kandi aho cyabereye hari ibyumba (Salles) byagenewe kuberamo ibirori.
Hakizimana Ibrahim umwe muri abo bari bitabiriye icyo gitaramo yagize ati “Ibyishimo twari twaje gushaka twabibuze nta bwo byari bikwiye ko umuntu ategura igitaramo hanze azi ko ikirere gihinduka. Ikindi ubwitabire nta bwo bwari bushimishije abahanzi bakwiye kujya bategura ibitaramo byabo neza kuko mu gihe ugiye mu birori ugamije kwishima ugataha utishimye uba wataye igihe”.
Abandi bahanzi baririmbye muri icyo gitaramo barimo Marina na Bull Dog gusa abo mu karere ka Rubavu bari baramamajwe ntibabashije kuririmba byanatumye babyijujutira babifata nk’akajagari mu gutegura igitaramo.
Uwinjiraga mu gitaramo cya Young Grace yahabwaga icupa ry’umutobe (Jus) ririho ifoto ye. Young Grace azwi ku ndirimbo zitandukanye zirimo iyitwa “Ataha he”, “Sweet poupou”, “Like a boy”, “Bingo”, “Habayeho” n’izindi.
Emmanuel Habiyakare
Ibitekerezo
Reka nkwisabire mushiki wacu,nubwo ndikure yu rwagasabo Ariko umunsi kuwundi dukurikira ibibera wacu ufite akazoza nibyukora nibizima Ariko reka kubwira abanyarwanda indimi nawe utazi mugitaramo cyane haraho wavuzengo (obligado :waba uzicyo bisobanura ese Niba unabizi wumva mubitabiriye igitaramo cyane bizi bangahe? Kanda hano umusubize


text:
- Niba umwana akoze igikorwa cyiza ushobora gukoresha ibimenyetso umwereka ko umushyigikiye nko kuzamura urutoki rw’igikumwe, kumusekera, kumureba neza umwitayeho.
- Koresha amagambo meza yo kumushyigikira. Ntuhore ukoresha bravo gusa cyangwa “felicitation” ahubwo mubwire n’andi “ ndakwishimiye” wabikoze neza kurushaho” komereza aho” , “urantangaje” n’ayandi.
- Gira ibikorwa by’umwana ushyira ahagaragara (ibishushanyo, utuntu yakoze dutandukanye) aho umwana we ubwe abibona ndetse n’aho abashyitsi babibona ku buryo bashobora kubyishimira bakabwira abana amagambo meza.
- Ushobora kandi no kumanika amafoto y’abana bari mu mirimo itandukanye, bari ku ishuri, baririmba mu rusengero n’ibindi
- Buri munsi ni byiza kugira umwanya wo kuganira n’abana bakakubwira ikintu bakoze bumva bishimiye nakwe ukamutera imbaraa umubwira bravo.
- Wirinde kugereranya abana, wereka umwe ibyo yakoze undi atakoze, ahubwo wereke umwana ku giti cye uko agenda atera imbere, ibyo atabashaga gukora mu minsi ishize ubushize ubu asigaye akora.
- Ha umwana imirimo mito mito ijyanye n’ikigero arimo. Umwana azabona ko yagiriye abandi akamaro kandi gufasha abandi bitera imbaraga buri gihe. Ushobora no kumukangurira gukora ibikorwa bitandukanye nko gushushanya, gusiga amarange ikintu, n’ibindi. Niba bimugoye wamufasha mukabikorana hamwe
Byavuye mu nyandiko ya Louise Leclerc ku rubuga rwa educatout.com


text:
Musanze: Abagore bahangayikishijwe n’abagabo babo bajya gupagasa muti wa mperezayo
Abagore bo mu Murenge wa Nyange, mu Karere ka Musanze baravuga ko bahangayikishijwe bikomeye n’abagabo babo bajya gupagasa muri Uganda bagaherayo, abagore babo basize mu Rwanda bagategereza ko bagaruka bagaheba.
Kubera kubura imirimo mu gace batuyemo, ngo bamwe mu bagabo bafata icyemezo cyo kujya gupagasa(gushaka akazi gaciriritse) muri Uganda, igihugu gituranye n’aka karere.
Ikibabaje abagore bamwe bo muri aka gace ngo ni uko hari abagabo bagenda bagiye gupagasa ariko ntibibuke gutaha.
Umugore utifuje ko izina rye ritangazwa, avuga ko umugabo we amaze imyaka itanu agiye gupagasa muri Uganda, none ngo akaba yarategereje ko agaruka araheba.
Yagize ati “Yansigiye abana batanu, ajya gupagasa kubera ko inaha twabonaga akazi karabuze. Ikimbabaje ni uko nategereje ko agaruka ngaheba.”
Uyu mugore akomeza avuga ko atazi neza agace umugabo we aherereyemo, ariko ngo amakuru afite ni uko ari mu Karere kari hafi y’umupaka wa Cyanika.
Abagabo bagera Uganda bagashaka abandi bagore
Mukakibibi Leocadie, avuga ko hari abagabo bashakira abandi bagore aho baba bagiye gupagasa.
Ati“Baragenda bagashakirayo abandi bagore ntibibuke abo basize inaha.”
Ubuyobozi bugaragaza nyirabayazana w’ikibazo
Nteziryayo Epimaque, umuyobozi ushinzwe irangamimerere n’ibibazo by’abaturage mu Murenge wa Nyange, avuga ko gushaka abagore benshi ari imwe mu mpamvu itera iki kibazo.
Yagize ati “Abaturage b’ino aha barabyara cyane. Nk’ubu Umurenge wa Nyange utuwe n’abaturage bagera ku bihumbi 28, kuri kirometero kare (Km2) usanga ari hafi 600. Abantu ni benshi cyane wajya kureba ubutaka basaranganywa, ugasanga ni buto cyane bigatuma babona nta byo kubahaza bafite bagahitamo kujya gupagasa mu Bugande mu rwego rwo gushaka imibereho. Barabyara cyane kandi ubutaka butiyongera.”
Uyu muyobozi akomeza avuga ko aba baturage bagifite umuco wo gushaka abagore barenze umwe, ibi ngo bigatuma barushaho kororoka.
Ati “Umugabo iyo ashatse umugore wa mbere aba akeneye ko amubyarira, yashaka uwa kabiri akumva na we akeneye kumubyarira, ibyo rero bigatuma umugabo agira abana 20 cyangwa 30.Umugore umwe ugasanga ari kumwubakira mu mbuga y’undi, udafite imbuga akamushyira mu gikoni.”
Ikikibazo gihangayikishije ubuyobozi
Nteziryayo akomeza avuga ko kuba abaturage bajya gupagasa muri Uganda bigira ingaruka zitandukanye.
Ati “Ni ikibazo kuko hari abajya gupagasa Uganda bakagumayo, abandi na bo babura ubushobozi bwo kwishyurira mituweli abagize umuryango kubera ko aba ari benshi bakagenda.”
Akomeza avuga ko uku gushaka abagore benshi binagira ingaruka ku bana kuko usanga hari abava mu ishuri abandi bakajya kuba inzererezi kubera kutabona ibibatunga bihagije.
Si ibi gusa kandi kuko muri uyu Murenge hanagaragara umubare utari muto w’abagabo babana n’abagore batarasezeranye imbere y’amategeko.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ababyeyi bashobora gufasha abana babo kongera ubuhanga bwo gufata vuba
Umwana iyo akiri muto, aba akeneye gukoresha ubwonko bwe cyane kandi neza, ndetse no kubutegura kuzajya bukora neza mu gihe kiri imbere. Aha turibanda ku bijyanye no kubika ibyo yabonye n’ibyo yumvise kuko usanga akenshi gufata vuba kandi ntiwibagirwe biba bizamufasha mu ishuri no mu buzima busanzwe.
Dore bimwe mubyo wakorera umwana akazagira ubwonko bufata vuba :
Kujya umubabira inkuru : Kubarira umwana inkuru zitandukanye, imigani n’ibindi bitekerezo bituma umwana azamura intekerezo igihe akurikirana inkuru akanayifata mu mutwe. Iyo ubarira umwana inkuru uvuga,aba ari bubashe kumva ku kigero cye. Ushobora kwifashisha ibitabo by’abana bibamo inkuru zishushanyije niyo yaba ataratangira kuvuga biramufasha.
Kumuririmbira : kuririmbira umwana no kumwigisha indirimbo akazifata mu mutwe ni byiza cyane ku bwonko bw’umwana. Niba utazi no kuririmba wajya ushakakuri interineti indirimo z’abana akajya azumva .
Ibikinisho : Ababyeyi bamwe batekereza ko kugurira abana babo ibikinisho ari ukabatetesha ariko burya bigira uruhare mu gukuza ubwonko bw’umwana. Uko atecyereza ashaka gutsinda, ahinduranya ngo haze andi majwi n’ibindi bituma ubwonko bwe bukanguka. Gusa na none ugomba kwitondera umwanya umwana amara ku bikinisho bihinduranya amajwi n’amashusho kuko byangiza iyo abitindanye.
Ababyeyi benshi baba bashaka icyatuma abana babo bagira ubwenge ndetse bakamenya ni ibintu byinshi, ibi byose umubyeyi ubikoze umwana ntakabuza agira ubumenyi ndetse akanafata vuba, ariko byose biherekezwa no kuba hafi y’umwana igihe kinini cyane mu gihe akiri muto .
Ibi nibyo umubyeyi wese aba agomba kwitwararika mu rwego rwo kubugabunga ubwonko bw’umwana bigatuma afata vuba , ntiyibagirwe aribyo soko yo kuba umuhanga mu ishuri bikazamufasha no mu buzima bwe bw’ahazaza